02017R1129 — GA — 18.03.2021 — 002.001

Is áis doiciméadúcháin amháin an téacs seo agus níl aon éifeacht dhlíthiúil aige. Ní ghabhann institiúidí an Aontais aon dliteanas orthu féin i leith inneachar an téacs. Is iad na leaganacha de na gníomhartha a foilsíodh in Iris Oifigiúil an Aontais Eorpaigh agus atá ar fáil ar an suíomh gréasáin EUR-Lex na leaganacha barántúla de na gníomhartha ábhartha, brollach an téacs san áireamh. Is féidir teacht ar na téacsanna oifigiúla sin ach na naisc atá leabaithe sa doiciméad seo a bhrú

►B RIALACHÁN (AE) 2017/1129 Ó PHARLAIMINT NA hEORPA AGUS ÓN gCOMHAIRLE an 14 Meitheamh 2017 maidir leis an réamheolaire atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte, agus lena n-aisghairtear Treoir 2003/71/CE (Téacs atá ábhartha maidir le LEE) (IO L 168 30.6.2017, lch. 12)

Arna leasú le:









▼B

RIALACHÁN (AE) 2017/1129 Ó PHARLAIMINT NA hEORPA AGUS ÓN gCOMHAIRLE

an 14 Meitheamh 2017

maidir leis an réamheolaire atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte, agus lena n-aisghairtear Treoir 2003/71/CE

(Téacs atá ábhartha maidir le LEE)







CAIBIDIL I

FORÁLACHA GINEARÁLTA

Airteagal 1

Ábhar, raon feidhme agus díolúintí

1. Leagtar síos leis an Rialachán seo ceanglais a leagan síos maidir le tarraingt suas, formheas agus dáileadh na réamheolairí atá le foilsiú nuair a thairgtear urrúis don phobal nó nuair a ligtear isteach iad chun a dtrádála ar mhargadh rialáilte atá lonnaithe i mBallstát nó atá ag feidhmiú i mBallstát.

2. Ní bheidh feidhm ag an Rialachán seo maidir leis na cineálacha seo urrús a leanas: (a) aonaid a eisíonn gnóthais chomhinfheistíochta nach den chineál iata iad; (b) urrúis neamhchothromais a eisíonn Ballstát nó ceann d'údaráis réigiúnacha nó áitiúla Ballstáit, comhlachtaí idirnáisiúnta poiblí a bhfuil Ballstát amháin ar a laghad ina bhall díobh, an Banc Ceannais Eorpach nó bainc ceannais de chuid na mBallstát; (c) scaireanna i gcaipiteal banc ceannais de chuid na mBallstát; (d) urrúis a dhéanann Ballstát nó ceann d'údaráis réigiúnacha nó áitiúla Ballstáit a ráthú go neamhchoinníollach agus go neamh-inchúlghairthe; (e) urrúis a eisíonn comhlachais a bhfuil stádas dlíthiúil acu nó comhlachtaí neamhbhrabúsacha, atá aitheanta ag Ballstát, chun críocha an maoiniú riachtanach a fháil lena gcuspóirí neamhbhrabúsacha a bhaint amach; (f) scaireanna neamh-idirmhalartacha caipitil arb é is príomhchuspóir leo ceart a thabhairt do shealbhóir na scaireanna sin árasán, nó cineál eile maoine dochorraithe, nó cuid de, a áitiú agus ar scaireanna iad nach féidir a dhíol gan an ceart sin a ghéilleadh;

3. Gan dochar don dara fomhír den mhír seo agus d’Airteagal 4, ní bheidh feidhm ag an Rialachán seo maidir le tairiscint urrús don phobal ar lú ná EUR 1 000 000 an chomaoin iomlán ina leith san Aontas, agus a ríomhfar thar thréimhse 12 mhí. Ní dhéanfaidh na Ballstáit an oibleagáid chun réamheolaire a tharraingt suas i gcomhréir leis an Rialachán seo a leathnú chuig tairiscintí urrús don phobal dá dtagraítear sa chéad fhomhír den mhír seo. Féadfaidh na Ballstáit, sna cásanna sin, áfach, ceanglais eile maidir le nochtadh a cheangal ar an leibhéal náisiúnta, sa mhéid nach mbeadh na ceanglais sin ina n-ualach díréireach nó neamhriachtanach.

4. Ní bheidh feidhm ag an oibleagáid réamheolaire a fhoilsiú mar a leagtar amach in Airteagal 3(1) maidir le haon cheann de na cineálacha seo tairiscintí urrús don phobal: (a) urrúis nach dtairgtear ach d'infheisteoirí cáilithe amháin; (b) urrúis a thairgtear do níos lú ná 150 duine nádúrtha nó dlítheanach, nach infheisteoirí cáilithe iad, in aghaidh an Bhallstáit; (c) urrúis a thairgtear arb é EUR 100 000 ar a laghad a n-ainmníocht in aghaidh an aonaid; (d) urrúis a thairgtear d'infheisteoirí a fhaigheann urrúis ar fiú EUR 100 000 ar a laghad an chomaoin iomlán ina leith in aghaidh an infheisteora, maidir le gach tairiscint ar leith; (e) scaireanna a eisítear in ionad scaireanna den aicme chéanna a eisíodh cheana, ar choinníoll nach bhfuil méadú ar an gcaipiteal eisithe mar thoradh ar eisiúint na scaireanna sin; (f) urrúis a thairgtear i gcás táthcheangail trí bhíthin tairiscint malartaithe, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir; (g) urrúis a thairgtear, a leithroinntear nó a leithroinnfear i dtaca le cumasc nó roinnt, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir; (h) díbhinní a íoctar le scairshealbhóirí reatha i bhfoirm scaireanna den aicme chéanna leis na scaireanna a n-íoctar díbhinní den sórt sin ina leith, ar choinníoll go bhfuil doiciméad ar fáil ina bhfuil faisnéis faoi líon agus faoi chineál na scaireanna agus faoi na cúiseanna atá leis an tairiscint agus mionsonraí na tairisceana; (i) urrúis a thairgeann fostóir nó gnóthas cleamhnaithe do stiúrthóirí nó d'fhostaithe atá aige faoi láthair nó a bhí aige, nó a leithroinneann sé orthu nó a leithroinnfidh sé orthu, ar choinníoll go gcuirtear doiciméad ar fáil ina bhfuil faisnéis faoi líon agus faoi chineál na n-urrús agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin. (j) urrúis neamhchothromais a eisíonn institiúid creidmheasa ar bhonn leanúnach nó arís is arís eile, i gcás inar lú ná EUR 75 000 000 in aghaidh na hinstitiúide creidmheasa a ríomhfar thar thréimhse 12 mhí an chomaoin chomhiomlán san Aontas maidir leis na hurrúis a tairgeadh, ar choinníoll go gcomhlíontar na coinníollacha seo a leanas go léir leis na hurrúis sin: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach; ▼M2 (l) ón 18 Márta 2021 go dtí an 31 Nollaig 2022, urrúis neamhchothromais a eisíonn institiúid creidmheasa ar bhonn leanúnach nó arís agus arís eile, i gcás inar lú ná EUR 150 000 000 in aghaidh na hinstitiúide creidmheasa arna ríomh thar thréimhse 12 mhí an chomaoin chomhiomlán san Aontas maidir leis na hurrúis arna dtairgeadh, ar choinníoll go gcomhlíonann na hurrúis sin na coinníollacha seo a leanas go léir: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach. ▼B

5. Ní bheidh feidhm ag an oibleagáid réamheolaire a fhoilsiú mar a leagtar amach in Airteagal 3(3) maidir le haon cheann díobh seo a leanas a ligean isteach chun a dtrádála ar mhargadh rialáilte: (a) urrúis atá idirmhalartach le hurrúis a ligeadh isteach cheana chun a dtrádála ar an margadh rialáilte céanna, ar choinníoll gur lú iad ná 20 %, thar thréimhse 12 mhí, den líon urrús a ligeadh isteach cheana chun a dtrádála ar an margadh rialáilte céanna; (b) scaireanna a thagann as urrúis eile a chomhshó nó a mhalartú nó as feidhmiú na gceart a thugtar le hurrúis eile, i gcás gur den aicme chéanna na scaireanna sin agus na scaireanna a ligeadh isteach cheana chun a dtrádála ar an margadh rialáilte, ar choinníoll gur lú iad ná 20 %, thar thréimhse 12 mhí, den líon urrús den aicme chéanna a ligeadh isteach cheana chun a dtrádála ar an margadh rialáilte céanna, faoi réir an dara fomhír den mhír seo; (c) urrúis a thagann as údarás réitigh do chomhshó nó do mhalartú urrúis eile, cistí dílse eile nó dliteanais incháilithe eile i ngeall ar fheidhmiú cumhachta dá dtagraítear in Airteagal 53(2), Airteagal 59(2) nó in Airteagal 63(1) nó (2) de Threoir 2014/59/AE; (d) scaireanna a eisítear in ionad scaireanna den aicme chéanna a ligeadh isteach cheana chun a dtrádála ar an margadh rialáilte céanna, i gcás nach bhfuil aon mhéadú ar an gcaipiteal eisithe mar thoradh ar eisiúint na scaireanna sin; (e) urrúis a thairgtear i gcás táthcheangail trí bhíthin tairiscint malartaithe, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir; (f) urrúis a thairgtear, a leithroinntear nó a leithroinnfear i dtaca le cumasc nó roinnt, ar choinníoll go gcuirfear doiciméad ar fáil don phobal i gcomhréir leis na socruithe a leagtar amach in Airteagal 21(2), ina bhfuil faisnéis faoin idirbheart agus faoina thionchar ar an eisitheoir; (g) scaireanna a thairgtear saor in aisce do scairshealbhóirí reatha nó a leithroinntear nó a leithroinnfear orthu saor in aisce, agus díbhinní a íoctar i bhfoirm scaireanna den aicme chéanna leis na scaireanna a n-íoctar na díbhinní sin ina leith, ar choinníoll gur den aicme chéanna na scaireanna sin agus na scaireanna a ligeadh isteach cheana chun a dtrádála ar an margadh rialáilte céanna agus go bhfuil doiciméad ar fáil ina bhfuil faisnéis faoi líon agus cineál na scaireanna agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin; (h) urrúis a thairgeann fostóir nó gnóthas cleamhnaithe do stiúrthóirí nó d'fhostaithe atá aige faoi láthair nó a bhí aige, nó a leithroinneann sé orthu nó a leithroinnfidh sé orthu, ar choinníoll gur den aicme chéanna na hurrúis sin agus na hurrúis a ligeadh isteach cheana chun a dtrádála ar an margadh rialáilte céanna agus go gcuirtear doiciméad ar fáil ina bhfuil faisnéis faoi líon agus cineál na n-urrús agus faoi na cúiseanna atá leis an tairiscint nó an leithroinnt agus mionsonraí na tairisceana nó na leithroinnte sin; (i) urrúis neamhchothromais a eisíonn institiúid creidmheasa ar bhonn leanúnach nó arís is arís eile, i gcás inar lú ná EUR 75 000 000 in aghaidh na hinstitiúide creidmheasa a ríomhfar thar thréimhse 12 mhí an chomaoin chomhiomlán san Aontas maidir leis na hurrúis a tairgeadh, ar choinníoll go gcomhlíontar na coinníollacha seo a leanas go léir leis na hurrúis sin: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach. (j) urrúis a ligeadh isteach cheana chun a dtrádála ar mhargadh rialáilte eile, ar na coinníollacha seo a leanas: (i) gur ligeadh na hurrúis sin, nó urrúis den aicme chéanna, isteach chun a dtrádála ar an margadh rialáilte eile sin ar feadh tréimhse níos faide ná 18 mí; (ii) gurb é rud, i gcás urrúis a ligeadh isteach chun a dtrádála den chéad uair ar mhargadh rialáilte tar éis an 1 Iúil 2005, gur ligeadh isteach iad chun a dtrádála ar an margadh rialáilte eile sin faoi réir réamheolaire a formheasadh agus a foilsíodh i gcomhréir le Treoir 2003/71/CE; (iii) gurb é rud, ach amháin i gcás ina bhfuil feidhm ag pointe (ii), i gcás urrúis ar glacadh leo ar liostú den chéad uair tar éis an 30 Meitheamh 1983, gur formheasadh na sonraí liostaithe i gcomhréir le ceanglais Threoir 80/390/CEE ón gComhairle ( 1 ) nó Threoir 2001/34/CE ó Pharlaimint na hEorpa agus ón gComhairle ( 2 ); (iv) gur comhlíonadh na hoibleagáidí leanúnacha maidir lena dtrádáil ar an margadh rialáilte eile sin; (v) i gcás an duine atá ag iarraidh go ligfí urrús isteach chun a thrádála ar mhargadh rialáilte faoin díolúine sin, go gcuireann sé, i gcomhréir leis na socruithe a leagtar amach in Airteagal 21(2), doiciméad ar fáil don phobal sa Bhallstát ina bhfuil an margadh rialáilte a dteastaíonn uaidh go ligfí urrúis isteach chun a thrádála air, agus go gcomhlíontar Airteagal 7 le hinneachar an doiciméid sin, ach amháin go ndéanfar an t-uasfhad a leagtar amach in Airteagal 7(3) a shíneadh le dhá thaobh bhreise de leathanach A4, agus go dtarraingeofar suas é i dteanga atá inghlactha ag údarás inniúil an Bhallstáit sin ina bhfuil an margadh rialáilte a dteastaíonn uaidh go ligfí urrús isteach chun a thrádála air; agus (vi) go luafar sa doiciméad dá dtagraítear i bpointe (v) an áit ar féidir an réamheolaire is déanaí a fháil agus an áit a bhfuil an fhaisnéis airgeadais a d'fhoilsigh an t-eisitheoir de bhun a oibleagáidí leanúnacha maidir le nochtadh ar fáil; ▼M2 (k) ón 18 Márta 2021 go dtí an 31 Nollaig 2022, urrúis neamhchothromais a eisíonn institiúid creidmheasa ar bhonn leanúnach nó arís agus arís eile, i gcás inar lú ná EUR 150 000 000 in aghaidh na hinstitiúide creidmheasa arna ríomh thar thréimhse 12 mhí an chomaoin chomhiomlán san Aontas maidir leis na hurrúis arna dtairgeadh, ar choinníoll go gcomhlíonann na hurrúis sin na coinníollacha seo a leanas go léir: (i) nach bhfuil siad fo-ordaithe, in-chomhshóite ná inmhalartaithe; agus (ii) nach dtugtar cead leo cineálacha eile urrús a shuibscríobh nó a fháil agus nach bhfuil aon bhaint acu le hionstraim dhíorthach. ▼B Ní bheidh feidhm ag an gceanglas gur lú na scaireanna ná 20 %, thar thréimhse 12 mhí, den líon scaireanna den aicme chéanna a ligeadh isteach cheana chun a dtrádála ar an margadh rialáilte céanna amhail dá dtagraítear i bpointe (b) den chéad fhomhír sna cásanna seo a leanas: (a) i gcás ina ndearnadh réamheolaire a tharraingt suas i gcomhréir leis an Rialachán seo nó le Treoir 2003/71/CE tráth a dhéantar na hurrúis lena dtugtar rochtain ar na scaireanna a thairiscint don phobal nó a ligean isteach chun a dtrádála ar mhargadh rialáilte; (b) i gcás inar eisíodh na hurrúis lena dtugtar rochtain ar na scaireanna roimh an 20 Iúil 2017; (c) i gcás ina gcáilíonn na scaireanna mar ítimí Ghnáthchothromas Leibhéal 1 mar a leagtar síos in Airteagal 26 de Rialachán (AE) Uimh. 575/2013 ó Pharlaimint na hEorpa agus ón gComhairle ( 3 ) d’institiúid mar a shainmhínítear i bpointe (3) d'Airteagal 4(1)(3) den rialachán sin í agus ina dtagann siad mar thoradh ar chomhshó ar ionstraimí Breise Leibhéal 1 arna eisiúint ag an institiúid sin mar gheall ar tharlú eachtra tucaide mar a leagtar síos i bpointe (a) d'Airteagal 54(1) den Rialachán sin; (d) i gcás ina gcáilíonn na scaireanna mar chistí dílse incháilithe nó cistí dílse bunúsacha incháilithe mar a shainmhínítear i Roinn 3 de Chaibidil VI de Theideal I de Threoir 2009/138/CE ó Pharlaimint na hEorpa agus ón gComhairle ( 4 ) iad, agus ina dtagann siad mar thoradh ar chomhshó urrús eile a ndearna é a thruicearú chun críocha na hoibleagáidí maidir leis an Riachtanas um Chaipiteal Sócmhainneachta nó an tÍosriachtanas Caipitil a chomhlíonadh mar a shainmhínítear i Roinn 4 agus i Roinn 5 de Chaibidil VI de Theideal I de Threoir 2009/138/CE nó an ceanglas maidir le sócmhainneacht an ghrúpa a chomhlíonadh mar a leagtar síos i dTeideal III de Threoir 2009/138/CE;

6. Maidir leis na díolúintí ón oibleagáid réamheolaire a leagtar amach i mír 4 agus i mír 5 a fhoilsiú, féadfar iad a chur le chéile. Mar sin féin, ní chuirfidh na díolúintí i bpointe (a) agus i bpointe (b) den chéad fhomhír de mhír 5 le chéile más rud é go bhféadfaidh an méid seo a leanas a bheith mar thoradh air sin: ligean isteach láithreach nó ligean isteach iarchurtha chun a dtrádála ar mhargadh rialáilte breis is 20 % den líon scaireanna chun a dtrádála thar thréimhse 12 mhí, is scaireanna den aicme chéanna a ligeadh isteach cheana chun a dtrádála ar an margadh rialáilte céanna, gan réamheolaire a bheith foilsithe.

▼M1

6a. Ní bheidh feidhm ag na díolúintí a leagtar amach i bpointe (f) de mhír 4 agus i bpointe (e) de mhír 5 ach i leith urrúis chothromais, agus é sin sna cásanna seo a leanas amháin: (a) rinneadh na hurrúis chothromais atá idirmhalartach le hurrúis ar ann dóibh cheana a ligean isteach cheana féin chun a dtrádála ar mhargadh rialáilte roimh an táthcheangal nó an t‐idirbheart atá gaolmhar leis, agus ní mheastar gur idirbheart éadála droim ar ais an táthcheangal de réir bhrí mhír B19 de na caighdeáin idirnáisiúnta um thuairisciú airgeadais (IFRS) 3, Comhcheangail Ghnó, arna ghlacadh ag Rialachán (CE) Uimh. 1126/2008 ón gCoimisiún ( 5 ); nó (b) d’eisigh an t‐údarás maoirseachta a bhfuil an inniúlacht aige, i gcás inarb infheidhme, athbhreithniú a dhéanamh ar an doiciméad tairisceana faoi Threoir 2004/25/CE ó Pharlaimint na hEorpa agus ón gComhairle ( 6 ) formheas roimh ré ar an doiciméad dá dtagraítear i bpointe (f) de mhír 4 nó i bpointe (e) de mhír 5 den Airteagal seo.

6b. Ní bheidh feidhm ag na díolúintí a leagtar amach i bpointe (g) de mhír 4 agus i bpointe (f) de mhír 5 ach i leith urrúis chothromais i dtaca lena meastar gurb idirbheart éadála droim ar ais an táthcheangal de réir bhrí mhír B19 de na Caighdeáin Idirnáisiúnta um Thuairisciú Airgeadais (IFRS) 3, Comhcheangail Ghnó, agus é sin sna cásanna seo a leanas amháin: (a) rinneadh urrúis chothromais an eintitis éadála a ligean isteach cheana féin chun a dtrádála ar mhargadh rialáilte roimh an idirbheart; nó (b) rinneadh urrúis chothromais na n‐eintiteas atá faoi réir na deighilte a ligean isteach cheana féin chun a dtrádála ar mhargadh rialáilte roimh an idirbheart.

▼B

7. Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 44 ina ndéantar forlíonadh ar an Rialachán seo trí íosmhéid faisnéise na ndoiciméad dá dtagraítear i bpointe (f) agus i bpointe (g) de mhír 4 agus i bpointe (e) agus i bpointe (f) den chéad fhomhír de mhír 5 den Airteagal seo a leagan amach.

Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(a) ciallaíonn “urrúis” urrúis inaistrithe mar a shainmhínítear i bpointe (44) d'Airteagal 4(1) de Threoir 2014/65/AE, amach ó ionstraimí margaidh airgid mar a shainmhínítear i bpointe (17) d'Airteagal 4(1) de Threoir 2014/65/AE, ar lú ná 12 mhí a n-aibíocht;

(b) ciallaíonn “urrúis chothromais” scaireanna agus urrúis inaistrithe eile atá coibhéiseach le scaireanna i gcuideachtaí, agus aon chineál eile urrús inaistrithe lena dtugtar an ceart aon cheann de na hurrúis réamhráite a fháil de thoradh a gcomhshóite nó de thoradh na cearta a thugtar leo a fheidhmiú, ar choinníoll gurb é eisitheoir na scaireanna foluiteacha nó eintiteas atá i ngrúpa an eisitheora sin a dhéanann na hurrúis den dara saghas sin a eisiúint;

(c) ciallaíonn “urrúis neamhchothromais” na hurrúis uile nach urrúis chothromais iad;

(d) ciallaíonn “tairiscint urrús don phobal” teachtaireacht a thugtar do dhaoine in aon fhormáid nó ar aon mhodh, ar leor an méid faisnéise a thugtar ann faoi théarmaí na tairisceana agus faoi na hurrúis atá le tairiscint le go bhféadfaidh infheisteoir a chinneadh na hurrúis sin a cheannach nó a shuibscríobh. Tá feidhm ag an sainmhíniú seo, freisin, maidir le hurrúis a thairgtear trí idirghabhálaithe airgeadais;

(e) ciallaíonn “infheisteoirí cáilithe” daoine nó eintitis a liostaítear i bpointe (1) go pointe (4) de Roinn I d'Iarscríbhinn II a ghabhann le Treoir 2014/65/AE, agus daoine nó eintitis a gcaitear leo, arna iarraidh sin dóibh, mar chliaint ghairmiúla i gcomhréir le Roinn II den Iarscríbhinn sin, nó a aithnítear mar chontrapháirtithe incháilithe i gcomhréir le hAirteagal 30 de Threoir 2014/65/AE, ach amháin má tá comhaontú déanta acu go gcaithfí leo mar chliaint neamhghairmiúlai gcomhréir leis an ceathrú mír de Roinn I den Iarscríbhinn sin.Chun críocha phointe (e) den Airteagal seo, ar iarraidh ón eisitheoir, tabharfaidh gnólachtaí infheistíochta agus institiúidí creidmheasa aicmiú a gcliant le fios don eisitheoir faoi réir chomhlíonadh na ndlíthe ábhartha maidir le cosaint sonraí;

(f) ciallaíonn “fiontair bheaga agus mheánmhéide” nó 'FBManna' aon cheann de na nithe seo a leanas: (i) cuideachtaí a chomhlíonann, de réir a gcuid cuntas deiridh bliantúil nó comhdhlúite, péire ar a laghad de na trí chritéar seo a leanas: gur lú ná 250 an líon daoine a bhí fostaithe acu ar an meán le linn na bliana airgeadais, nach mó ná EUR 43 000 000 iomlán a gcláir chomhardaithe agus nach mó ná EUR 50 000 000 a nglanláimhdeachas bliantúil; nó (ii) fiontair bheaga agus mheánmhéide mar a shainmhínítear i bpointe (13) d’Airteagal 4(1) de Threoir 2014/65/AE.

(g) ciallaíonn “institiúid chreidmheasa” gnóthas mar a shainmhínítear i bpointe (1) d'Airteagal 4(1) de Rialachán (AE) Uimh. 575/2013;

(h) ciallaíonn “eisitheoir” eintiteas dlíthiúil a eisíonn urrúis nó a bhfuil sé beartaithe aige urrúis a eisiúint;

(i) ciallaíonn “tairgeoir” eintiteas dlíthiúil nó duine dlítheanach a thairgeann urrúis don phobal;

(j) ciallaíonn “margadh rialáilte” margadh rialáilte mar a shainmhínítear i bpointe (21) d'Airteagal 4(1) de Threoir 2014/65/AE;

(k) ciallaíonn “fógrán” teachtaireacht lena mbaineann an dá thréith seo a leanas: (i) a bhaineann le tairiscint ar leith urrús don phobal nó le hurrúis a ligean isteach chun a dtrádála ar mhargadh rialáilte; (ii) a bhfuil sé mar aidhm shonrach léi suibscríobh nó fáil fhéideartha urrús a chur chun cinn;

(l) ciallaíonn “faisnéis rialáilte” faisnéis rialáilte mar a shainmhínítear i bpointe (k) d'Airteagal 2(1) de Threoir 2004/109/CE;

(m) ciallaíonn “Ballstát baile”: (i) i gcás gach eisitheora urrús atá bunaithe san Aontas agus nach bhfuil luaite i bpointe (ii), an Ballstát ina bhfuil a oifig chláraithe ag an eisitheoir; (ii) i gcás aon eisiúintí d'urrúis neamhchothromais arb é EUR 1 000 ar a laghad a n-ainmníocht in aghaidh an aonaid agus i gcás aon eisiúintí d'urrúis neamhchothromais lena dtugtar an ceart aon urrúis inaistrithe a fháil nó méid airgid a fháil, de thoradh a gcomhshóite nó de thoradh na cearta a thugtar leis na hurrúis sin a fheidhmiú, ar choinníoll nach é eisitheoir na n-urrús foluiteach ná eintiteas atá i ngrúpa an eisitheora sin eisitheoir na n-urrús neamhchothromais, ná an Ballstát ina bhfuil a oifig chláraithe ag an eisitheoir, nó i gcás inar ligeadh nó ina ligfear na hurrúis isteach chun a dtrádála ar mhargadh rialáilte nó inar tairgeadh na hurrúis don phobal, de rogha an eisitheora, an tairgeora nó an duine atá ag iarraidh go ligfí urrúis isteach chun a dtrádála ar mhargadh rialáilte. Beidh an méid céanna infheidhme maidir le hurrúis neamhchothromais in airgeadra seachas an euro, ar choinníoll go bhfuil an luach ainmniúil íosta coibhéiseach, a bheag nó a mhór, le EUR 1 000 ; (iii) i gcás gach eisitheora urrús atá bunaithe i dtríú tír agus nach luaitear i bpointe (ii), an Ballstát ina bhfuil sé beartaithe na hurrúis a thairiscint don phobal den chéad uair nó ina ndéantar, de rogha an eisitheora, an tairgeora nó an duine atá ag iarraidh go ligfí urrúis isteach chun a dtrádála, an chéad iarraidh urrúis a ligean isteach chun a dtrádála ar mhargadh rialáilte, faoi réir rogha eisitheoirí atá bunaithe i dtríú tír ina dhiaidh sin i gceann de na cásanna seo a leanas: — nár cinneadh an Ballstát baile trí rogha na n-eisitheoirí sin, — i gcomhréir le pointe (i)(iii) d'Airteagal 2(1) de Threoir 2004/109/CE;

(n) ciallaíonn “Ballstát óstach” an Ballstát ina dtairgtear urrúis don phobal nó ina n-iarrtar go ligfí urrúis isteach chun a dtrádála, ar mhargadh rialáilte, i gcás nach ionann é agus an Ballstát baile;

(o) ciallaíonn “údarás inniúil” an t-údarás a ainmníonn gach Ballstát i gcomhréir le hAirteagal 31 mura sonraítear a mhalairt sa Rialachán seo;

(p) ciallaíonn “gnóthas comhinfheistíochta nach den chineál iata é” iontaobhais aonaid agus cuideachtaí infheistíochta lena mbaineann an dá thréith seo a leanas: (i) tiomsaíonn siad caipiteal ó infheisteoirí éagsúla, d'fhonn é a infheistiú i gcomhréir le beartas sainithe infheistíochta ar mhaithe leis na hinfheisteoirí sin; (ii) déantar a n-aonaid, arna iarraidh sin don sealbhóir, a athcheannach nó a fhuascailt, go díreach nó go hindíreach, as a sócmhainní féin;

(q) ciallaíonn “aonaid gnóthais comhinfheistíochta” urrúis arna n-eisiúint ag gnóthas comhinfheistíochta lena léirítear cearta na rannpháirtithe chun sócmhainní gnóthais den sórt sin;

(r) ciallaíonn “formheas” toradh dearfach an ghrinnscrúdaithe arna dhéanamh ag údarás inniúil an Bhallstáit baile ar iomláine, ar chomhsheasmhacht agus ar shothuigtheacht na faisnéise atá sa réamheolaire;

(s) ciallaíonn “réamheolaire bunaidh” réamheolaire lena gcomhlíontar Airteagal 8, agus, de rogha an eisitheora, téarmaí críochnaitheacha na tairisceana;

(t) ciallaíonn “laethanta oibre” laethanta oibre an údaráis inniúil ábhartha gan an Satharn, an Domhnach ná laethanta saoire poiblí a áireamh, mar a shainmhínítear sa dlí náisiúnta is infheidhme maidir leis an údarás inniúil sin;

(u) ciallaíonn “saoráid trádála iltaobhach” nó 'STI' saoráid trádála iltaobhach mar a shainmhínítear in i bpointe (22) d'Airteagal 4(1) de Threoir 2014/65/AE;

(v) ciallaíonn “saoráid trádála eagraithe” nó 'STE' saoráid trádála eagraithe mar a shainmhínítear i bpointe (23) d'Airteagal 4(1) de Threoir 2014/65/AE;

(w) ciallaíonn “margadh fáis FBManna” margadh fáis FBManna mar a shainmhínítear i bpointe (12) d'Airteagal 4(1) de Threoir 2014/65/AE;

(x) ciallaíonn “eisitheoir i dtríú tír” eisitheoir atá bunaithe i dtríú tír;

(y) ciallaíonn “tréimhse na tairisceana” an tréimhse a bhféadfaidh infheisteoirí féideartha urrúis a cheannach nó suibscríobh dóibh lena linn.

(z) ciallaíonn 'meán marthanach' aon ionstraim lena bhféadfar an méid a leanas a dhéanamh: (i) custaiméir a chumasú chun faisnéis a díríodh chuig an gcustaiméir sin féin a stóráil sa dóigh is gur féidir tagairt di sa todhchaí agus go ceann tréimhse leordhóthanach chun críocha na faisnéise; agus (ii) an fhaisnéis atá stóráilte a atáirgeadh gan í a athrú.

Airteagal 3

An oibleagáid réamheolaire a fhoilsiú agus díolúine ón oibleagáid sin

1. Gan dochar d’Airteagal 1(4), ní dhéanfar urrúis a thairiscint don phobal san Aontas ach amháin tar éis réamheolaire a bheith foilsithe roimh ré i gcomhréir leis an Rialachán seo.

2. Gan dochar d’Airteagal 4, féadfaidh Ballstát a chinneadh tairiscintí urrús don phobal a dhíolmhú ón oibleagáid réamheolaire a fhoilsiú a leagtar síos i mír 1 ar choinníoll: (a) nach bhfuil tairiscintí den sórt sin faoi réir fógra a thabhairt fúthui gcomhréir le hAirteagal 25; agus (b) gur lú ná méid airgid arna ríomh thar thréimhse 12 mhí, méid nach mó ná EUR 8 000 000 , atá i gcomaoin iomlán gach tairisceana den chineál sin san Aontas. Tabharfaidh na Ballstáit fógra don Choimisiún agus do ÚEUM maidir le cibé acu a chinneann nó nach gcinneann siad an díolúine a fheidhmiú de bhun an chéad fhomhír seo agus conas a dhéanfaidh siad amhlaidh, lena n-áirítear an méid airgid ar fúithi a bheidh an díolúine i leith tairiscintí infheidhme sa Bhallstát sin. Tabharfaidh siad fógra freisin don Choimisiún agus don ÚEUM maidir le haon athruithe a dhéanfar ar an méid airgid sin ina dhiaidh sin.

3. Gan dochar d’Airteagal 1(5), ní ligfear urrúis isteach chun a dtrádála ar mhargadh rialáilte atá lonnaithe nó ag feidhmiú san Aontas ach amháin tar éis réamheolaire a bheith foilsithe roimh ré i gcomhréir leis an Rialachán seo.

Airteagal 4

Réamheolaire deonach

1. Más rud é, i gcás tairiscint urrús don phobal nó urrúis a ligean isteach chun a dtrádála ar mhargadh rialáilte, nach dtig siad faoi raon feidhme an Rialacháin seo, i gcomhréir le hAirteagal 1(3), nó go bhfuil siad díolmhaithe ón gceanglas réamheolaire a fhoilsiú i gcomhréir le hAirteagal 1(4), 1(5) nó 3(2), beidh eisitheoir, tairgeoir nó duine a iarrann go ligfí urrúis isteach chun a dtrádála ar mhargadh rialáilte i dteideal réamheolaire a tharraingt suas ar bhonn deonach i gcomhréir leis an Rialachán seo.

2. Réamheolaire den chineál sin arna tharraingt suas go deonach atá formheasta ag údarás inniúil an Bhallstáit baile, arna chinneadh i gcomhréir le pointe (m) d'Airteagal 2, beidh na cearta agus na hoibleagáidí uile aige dá bhforáiltear maidir le réamheolaire a cheanglaítear faoin Rialachán seo agus beidh sé faoi réir fhorálacha uile an Rialacháin seo, faoi mhaoirseacht an údaráis inniúil sin.

Airteagal 5

Athdhíol urrús ina dhiaidh sin

1. Maidir le haon athdhíol urrús ina dhiaidh sin a bhí faoi réir ceann amháin nó níos mó de na cineálacha tairisceana urrús don phobal a liostaítear i bpointe (a) go pointe (d) d’Airteagal 1(4), measfar gur tairiscint ar leith é agus beidh feidhm ag an sainmhíniú a leagtar amach i bpointe (d) d'Airteagal 2 d'fhonn a chinneadh an tairiscint urrús don phobal atá san athdhíol sin. Má thairgtear urrúis trí idirghabhálaithe airgeadais, beidh an tairiscint sin faoi réir foilsiú réamheolaire ach amháin má tá feidhm ag ceann amháin de na díolúintí a liostaítear i bpointe (a) go pointe (d) d'Airteagal 1(4) maidir leis an tairiscint chríochnaitheach. Ní cheanglófar aon réamheolaire breise i gcás aon athdhíol urrús ina dhiaidh sin nó aon tairiscint chríochnaitheach urrús den sórt sin trí idirghabhálaithe airgeadais fad atá réamheolaire bailí ar fáil i gcomhréir le hAirteagal 12 agus go ndéanann an t-eisitheoir nó an duine atá freagrach as an réamheolaire sin a tharraingt suas é a thoiliú trí chomhaontú i scríbhinn gur féidir an réamheolaire sin a úsáid.

2. I gcás ina mbaineann réamheolaire le hurrúis neamhchothromais a ligean isteach chun a dtrádála ar mhargadh rialáilte, urrús neamhchothromais nach bhfuil le trádáil ach ar mhargadh rialáilte, nó ar chuid shonrach de, nach féidir ach amháin le hinfheisteoirí cáilithe rochtain a fháil air nó uirthi chun críocha trádála sna hurrúis sin, ní dhíolfar na hurrúis athuair le hinfheisteoirí neamhcháilithe, mura rud é go mbeidh réamheolaire arna tharraingt suas i gcomhréir leis an Rialachán seo a bheidh iomchuí d’infheisteoirí neamhcháilithe.







CAIBIDIL II

RÉAMHEOLAIRE A THARRAINGT SUAS

Airteagal 6

An réamheolaire

▼M2

1. gan dochar d’Airteagail 14(2), 14a(2) agus 18(1), beidh an fhaisnéis riachtanach i réamheolaire atá ábhartha d’infheisteoir chun measúnú eolasach a dhéanamh maidir leis an méid seo a leanas: ▼B (a) sócmhainní agus dliteanais, brabúis agus caillteanais, staid airgeadais agus ionchais an eisitheora agus aon ráthóra; (b) na cearta a ghabhann leis na hurrúis; agus (c) na cúiseanna atá leis an eisiúint agus an tionchar a bheidh aici ar an eisitheoir. D’fhéadfadh an fhaisnéis sin a bheith éagsúil ag brath ar aon cheann de na nithe seo a leanas: (a) cineál an eisitheora; (b) cineál na n-urrús; (c) imthosca an eisitheora; (d) i gcás inarb ábhartha, cibé acu atá nó nach bhfuil ainmníocht EUR 100 000 ar a laghad ag na hurrúis neamhchothromais in aghaidh an aonaid nó cibé acu atá nó nach bhfuil na hurrúis neamhchothromais le trádáil ar mhargadh rialáilte amháin, nó cuid shonrach den mhargadh sin, a bhféadfaidh infheisteoirí cáilithe, agus iad sin amháin, rochtain a bheith acu air chun críocha trádáil sna hurrúis.

2. Scríobhfar an fhaisnéis i réamheolaire agus cuirfear í i láthair i bhfoirm atá éasca a anailísiú, gonta agus sothuigthe, agus na fachtóirí a leagtar amach sa dara fomhír de mhír 1 á gcur san áireamh.

3. Féadfaidh an t-eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte an réamheolaire a tharraingt suas ina mbeidh doiciméad amháin nó doiciméid ar leithligh. Gan dochar d'Airteagal 8(8) agus don dara fomhír d’Airteagal 7(1), i gcás réamheolaire ina bhfuil doiciméid ar leithligh, beidh, an fhaisnéis is gá a thabhairt roinnte i ndoiciméad clárúcháin, nóta mínithe urrús agus achoimre. Is sa doiciméad clárúcháin a bheidh an fhaisnéis faoin eisitheoir. Is é a bheidh i nóta mínithe na n-urrús an fhaisnéis faoi na hurrúis atá á dtairiscint don phobal nó á ligean isteach chun a dtrádála ar mhargadh rialáilte.

Airteagal 7

Achoimre an réamheolaire

1. Beidh achoimre sa réamheolaire ina dtabharfar faisnéis bhunriachtanach a bheidh ag teastáil ó infheisteoirí le go dtuigfidh siad cineál agus priacail an eisitheora, an ráthóra agus na n-urrús atá á dtairiscint nó á ligean isteach chun a dtrádála ar mhargadh rialáilte, agus, léifear í in éineacht le codanna eile den réamheolaire chun cabhrú le hinfheisteoirí agus é á mbreithniú acu ar cheart dóibh infheistiú sna hurrúis sin. De mhaolú ar an gcéad fhomhír, ní bheidh gá le hachoimre nuair a bhaineann an réamheolaire le hurrúis neamhchothromais a ligean isteach chun a dtrádála ar mhargadh rialáilte ar choinníoll: (a) nach bhfuil urrúis den chineál sin le trádáil ach amháin ar mhargadh rialáilte, nó ar chuid shonrach de, nach bhféadfaidh ach amháin infheisteoirí cáilithe rochtain a fháil air chun críocha trádáil sna hurrúis sin; nó (b) go bhfuil ainmníocht EUR 100 000 ar a laghad ag na hurrúis sin in aghaidh an aonaid.

2. Beidh inneachar na hachoimre cruinn, cothrom, soiléir agus ní bheidh sé míthreorach. Tá an achoimre le léamh mar réamhrá a ghabhann leis an réamheolaire agus beidh sí comhsheasmhach leis na codanna eile den réamheolaire.

3. Doiciméad gearr beacht a bheidh san achoimre, doiciméad nach mbeidh níos mó ná seacht dtaobh de leathanaigh A4 ann agus é clóite. Beidh an achoimre: (a) curtha i láthair agus leagtha amach ar bhealach soléite, ag úsáid carachtair atá inléite ó thaobh méid de; (b) scríofa i bhfriotal agus i stíl lena bhféadfar an fhaisnéis a thuiscint go héasca, go háirithe, i bhfriotal soiléir, neamhtheicniúil, gonta agus sothuigthe d’infheisteoirí.

4. Beidh na ceithre roinn seo a leanas san achoimre: (a) réamhrá agus rabhaidh ann; (b) faisnéis bhunriachtanach faoin eisitheoir; (c) faisnéis bhunriachtanach faoi na hurrúis; (d) faisnéis bhunriachtanach faoin tairiscint urrús don phobal agus/nó faoi na hurrúis a ligean isteach chun a dtrádála ar mhargadh rialáilte.

5. Beidh an fhaisnéis seo a leanas sa roinn dá dtagraítear i bpointe (a) de mhír 4: (a) an t-ainm agus an uimhir aitheantais urrús idirnáisiúnta (ISIN) a bhaineann leis na hurrúis; (b) céannacht agus sonraí teagmhála an eisitheora, lena n-áirítear a aitheantóir eintitis dhlítheanaigh (LEI); (c) i gcás inarb infheidhme, céannacht agus sonraí teagmhála an tairgeora, lena n-áirítear a LEI má tá pearsantacht dhlítheanach ag an tairgeoir, nó an duine atá ag iarraidh go ligfí urrúis isteach chun a dtrádála ar mhargadh rialáilte; (d) céannacht agus sonraí teagmhála an údaráis inniúil a fhormheasann an réamheolaire agus, más éagsúil, an údaráis inniúil a d’fhormheas an doiciméad clárúcháin nó an doiciméad clárúcháin uilíoch; (e) dáta formheasa an réamheolaire. Beidh na rabhaidh seo a leanas san achoimre: (a) ní mór an achoimre a léamh mar réamhrá a ghabhann leis an réamheolaire; (b) ba cheart aon chinneadh infheistiú sna hurrúis a bheith bunaithe ar bhreithniú a rinne an t-infheisteoir ar an réamheolaire ina iomláine; (c) i gcás inarb infheidhme, go bhféadfaidh an t-infheisteoir an caipiteal infheistithe ar fad nó cuid de a chailleadh agus, i gcás nach bhfuil dliteanas an infheisteora teoranta do mhéid an infheistíochta, rabhadh gur féidir leis an infheisteoir níos mó ná an caipiteal a infheistíodh a chailleadh agus méid na gcaillteanas ionchasach sin; (d) i gcás ina dtugtar éileamh a bhaineann leis an bhfaisnéis atá i réamheolaire os comhair cúirte, d'fhéadfadh sé go mbeadh ar an infheisteoir is gearánaí na costais a bhaineann le haistriú an réamheolaire a sheasamh, faoin dlí náisiúnta, sula dtionscnófar na himeachtaí dlíthiúla; (e) is ar na daoine sin a leag amach an achoimre, lena n-áirítear aon aistriúchán di, agus orthu sin amháin, atá dliteanas sibhialta, ach amháin i gcás ina bhfuil an achoimre míthreorach, míchruinn nó neamhréireach nuair a léitear in éineacht le codanna eile den réamheolaire í, nó más rud é, nuair a léitear in éineacht leis na codanna eile den réamheolaire í, nach dtugtar faisnéis bhunriachtanach inti chun cabhrú le hinfheisteoirí agus é á mbreithniú acu cibé acu ar cheart nó nár cheart dóibh infheistiú sna hurrúis sin; (f) i gcás inarb infheidhme, an foláireamh tuisceana atá riachtanach i gcomhréir le pointe (b) d'Airteagal 8(3).

6. Beidh an fhaisnéis seo a leanas sa roinn dá dtagraítear i bpointe (b) de mhír 4: (a) faoi fho-roinn dar teideal 'Cé hé eisitheoir na n-urrús?', tuairisc ghairid ar eisitheoir na n-urrús, lena n-áirítear an fhaisnéis seo a leanas ar a laghad: (i) a shainchónaí agus a fhoirm dhlíthiúil, a LEI, an dlí faoina bhfeidhmíonn sé agus tír a chorpraithe; (ii) a phríomhghníomhaíochtaí; (iii) a scairshealbhóirí móra, lena n-áirítear an bhfuil sé faoi úinéireacht nó faoi rialú díreach nó indíreach agus, má tá, ainm an úinéara nó an rialaitheora sin; (iv) céannacht a phríomhstiurthóirí bainistíochta; (v) céannacht a iniúchóirí reachtúla. (b) faoi fho-roinn dar teideal 'Cad í an fhaisnéis airgeadais bhunriachtanach a bhaineann leis an eisitheoir?' rogha d'fhaisnéis bhunriachtanach stairiúil airgeadais maidir le gach bliain airgeadais den tréimhse a chuimsítear leis an bhfaisnéis bhunriachtanach stairiúil airgeadais, agus maidir le haon tréimhse eatramhach airgeadais ina dhiaidh sin a bhfuil sonraí comparáideacha ón tréimhse chéanna sa bhliain airgeadais roimhe sin ag gabháil léi. Déanfar an ceanglas maidir le faisnéis chomparáideach ón gclár comhardaithe a chomhlíonadh tríd an bhfaisnéis ón gclár comhardaithe deiridh bliana a thabhairt. Áireofar san fhaisnéis bhunriachtanach airgeadais, i gcás inarb iomchuí, an méid a leanas: (i) faisnéis airgeadais pro forma; (ii) tuairisc ghearr ar aon cháilíochtaí sa tuarascáil iniúchóireachta a bhaineann leis an bhfaisnéis stairiúil airgeadais. (c) faoi fho-roinn dar teideal “Cé na príomhrioscaí a bhaineann go sonrach leis an eisitheoir?” tuairisc ghearr ar na fachtóirí priacail is ábhartha a bhaineann leis an eisitheoir atá sa réamheolaire, agus nach mó ná líon iomlán na bhfachtóirí priacail a leagtar amach i mír 10.

7. Beidh an fhaisnéis seo a leanas sa roinn dá dtagraítear i bpointe (c) de mhír 4: (a) faoi fho-roinn dar teideal 'Cad iad príomhghnéithe na n-urrús?', tuairisc ghairid ar na hurrúis atá á dtairiscint don phobal agus/nó atá á ligean isteach chun a dtrádála ar mhargadh rialáilte, lena n-áirítear an méid seo a leanas ar a laghad: (i) a gcineál, a n-aicme agus ISIN, (ii) i gcás inarb iomchuí, a n-airgeadra, a n-ainmníocht, a bparluach, an líon urrús a eisíodh, agus téarma na n-urrús; (iii) na cearta a ghabhann leis na hurrúis; (iv) sinsearacht choibhneasta na n-urrús i struchtúr caipitil an eisitheora i gcás dócmhainneachta, lena n-áirítear, más infheidhme, faisnéis faoi leibhéal fo-ordaithe na n-urrús agus faoin tionchar féideartha ar an infheistíocht i gcás réiteach faoi Threoir 2014/59/CE; (v) aon srianta ar a n-inaistritheacht saor in aisce; (vi) i gcás inarb infheidhme, an beartas díbhinní nó eisíocaíochta; (b) faoi fho-roinn dar teideal “Cá dtrádálfar na hurrúis?”, léiriú á thabhairt le fios an bhfuil nó an mbeidh na hurrúis faoi réir iarraitais lena ligean isteach chun a dtrádála ar mhargadh rialáilte nó chun a dtrádála ar shaoráid trádála iltaobhach agus ina sainaithneofar na margaí uile ina ndéantar nó ina ndéanfar na hurrúis a thrádáil. (c) i gcás ina bhfuil ráthaíocht ag gabháil leis na hurrúis, faoi fho-roinn dar teideal “An bhfuil ráthaíocht ag gabháil leis na hurrúis?” an fhaisnéis seo a leanas: (i) tuairisc ghairid ar chineál agus raon feidhme na ráthaíochta, (ii) tuairisc ghairid ar an ráthóir, lena n-áirítear a LEI, (iii) faisnéis bhunriachtanach airgeadais is ábhartha chun críche measúnú a dhéanamh ar chumas an ráthóra a ghealltanais a chomhlíonadh faoin ráthaíocht, agus (iv) tuairisc ghairid ar na fachtóirí priacail is ábhartha a bhaineann leis an ráthóir a áirítear sa réamheolaire i gcomhréir le hAirteagal 16(3) nach mó ná líon iomlán na bhfachtóirí priacail a leagtar amach i mír 10. (d) faoi fho-roinn dar teideal “Cé na príomhphriacail a bhaineann go sonrach leis na hurrúis?” tuairisc ghairid ar na fachtóirí priacail is ábhartha do na hurrúis go sonrach, atá sa réamheolaire, nach mó ná líon iomlán na bhfachtóirí priacail a leagtar amach i mír 10. I gcás ina gceanglaítear doiciméad faisnéise bunriachtanaí a ullmhú faoi Rialachán (AE) Uimh. 1286/2014, féadfaidh an t-eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte an fhaisnéis a leagtar amach i bpointe (c) go pointe (i) d’Airteagal 8(3) de Rialachán (AE) Uimh. 1286/2014 a chur in ionad an inneachair a leagtar amach sa mhír seo. I gcás ina bhfuil feidhm ag Rialachán (AE) Uimh. 1286/2014, gach Ballstát a ghníomhaíonn mar Bhallstát baile chun críche an Rialacháin seo, féadfaidh sé a cheangal ar eisitheoirí, ar thairgeoirí nó ar dhaoine atá ag iarraidh go ligfí urrúis isteach chun a dtrádála ar mhargadh rialáilte an fhaisnéis a leagtar amach i bpointe (c) go pointe (i) d’Airteagal 8(3) de Rialachán (AE) Uimh. 1286/2014 a chur in ionad an inneachair a leagtar amach sa mhír seo sna réamheolairí arna bhformheas ag a údarás inniúil. I gcás in a bhfuil ionadú an ábhair de bhun an dara fomhír, cuirfear trí thaobh bhreise de leathanach A4 leis an t-uasfhad a leagtar amach i mír 3. Áireofar inneachar an doiciméid faisnéise bunriachtanaí mar roinn leithleach den achoimre. I leagan amach leathanaigh na roinne sin, saineofar go soiléir mar inneachar an doiciméid faisnéise bunriachtanaí é mar a leagtar amach i bpointe (c) go pointe (i) d'Airteagal 8(3) de Rialachán (AE) 1286/2014. I gcás, i gcomhréir leis an tríú fomhír d'Airteagal 8(9), ina gcuimsítear roinnt urrús in achoimre amháin nach bhfuil de dhifear eatarthu ach méid beag mionsonraí, amhail an praghas eisiúna nó an dáta aibíochta, déanfar, an teorainn faid a leagtar amach i mír 3 a shíneadh le dá thaobh bhreise de leathanach A4. Mar sin féin, i gcás ina gceanglaítear doiciméad faisnéise bunriachtanaí a ullmhú do na hurrúis sin faoi Rialachán (AE) Uimh. 1286/2014 agus go dtéann an t-eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte ar aghaidh leis an ionadú an ábhair dá dtagraítear sa dara fomhír den mhír seo, cuirfear trí thaobh bhreise de leathanach A4 leis an teorainn faid le haghaidh gach urrúis bhreise. I gcás ina bhfuil faisnéis san achoimre dá dtagraítear i bpointe (c) den chéad fhomhír, cuirfear 1 thaobh breise de leathanach A4 leis an t-uasfhad a leagtar amach i mír 3.

8. Beidh an fhaisnéis seo a leanas sa roinn dá dtagraítear i bpointe (d) de mhír 4: (a) faoi fho-roinn dar teideal 'Cé na coinníollacha agus cén t-amchlár faoinar féidir liom infheistiú san urrús seo?', más infheidhme, téarmaí agus coinníollacha ginearálta na tairisceana agus an t-amchlár a bhfuil coinne leis, na mionsonraí a bhaineann leis an urrús a ligean isteach chun a thrádála ar mhargadh rialáilte, an plean dáileacháin, méid agus céatadán an chaolaithe a thiocfaidh láithreach as an tairiscint agus meastachán ar chostas iomlán na heisiúna agus/nó na tairisceana, lena n-áirítear meastachán ar an gcostas a ghearrfaidh an t-eisitheoir nó an tairgeoir ar an infheisteoir. (b) murab ionann é agus an t-eisitheoir, faoi fho-roinn dar teideal “Cé hé an tairgeoir agus/nó an duine atá ag iarraidh go ligfí urrúis isteach chun a dtrádála?”, tuairisc ghairid ar thairgeoir na n-urrús agus/nó ar an duine atá ag iarraidh go ligfí urrúis isteach chun a dtrádála ar mhargadh rialáilte, lena n-áirítear a shainchónaí agus a fhoirm dhlíthiúil, an dlí faoina bhfuil sé ag oibriú agus tír a chorpraithe; (c) faoi fho-roinn dar teideal “Cén fáth a bhfuil an réamheolaire seo á tháirgeadh?” tuairisc ghairid ar na cúiseanna atá leis an tairiscint nó leis na hurrúis a ligean isteach chun a dtrádála ar mhargadh rialáilte, agus, más infheidhme, (i) ar an úsáid a bhainfear as na fáltais agus ar ghlanmhéid measta na bhfáltas; (ii) léiriú á thabhairt le fios an bhfuil an tairiscint faoi réir comhaontú frithgheallta ar bhonn oibleagáid dhaingean, ina luaitear aon chuid nach gcumhdaítear, (iii) léiriú ar na coinbhleachtaí leasa is ábhartha a bhaineann leis an tairiscint nó an ligean isteach na n-urrús chun a dtrádála.

9. Faoi gach ceann de na ranna a bhfuil tuairisc orthu i mír 6, i mír 7 agus i mír 8, féadfaidh an t-eisitheoir fo-cheannteidil a chur leo más gá, dar leis.

10. Ní rachaidh líon iomlán na bhfachtóirí priacail a áirítear i ranna na hachoimre dá dtagraítear i bpointe (c) de mhír 6 agus i bpointe (c)(iv) agus i bpointe (d) den chéad fhomhír de mhír 7 thar 15.

11. Ní bheidh crostagairtí do chodanna eile den réamheolaire san achoimre ná ní chorprófar faisnéis de réir tagairtí ann.

12. I gcás ina gceanglaítear doiciméad faisnéise bunriachtanaí a ullmhú le haghaidh na n-urrús atá á dtairiscint don phobal faoi Rialachán (AE) Uimh. 1286/2014 agus ina n-éilíonn Ballstát baile ar an eisitheoir, ar an tairgeoir nó ar an duine atá ag iarraidh go ligfí urrúis isteach chun a dtrádála ar mhargadh rialáilte ionadú a dhéanamh ar inneachar an doiciméid faisnéise bunriachtanaí mar a leagtar amach i gcomhréir leis an dara habairt den dara fomhír de mhír 7 den Airteagal seo, measfar go bhfuil an oibleagáid chun an doiciméad faisnéise bunriachtanaí a sholáthar comhlíonta, le linn thréimhse na tairisceana, ag na daoine a thugann comhairle maidir le hurrúis nó a dhíolann na hurrúis thar ceann an eisitheora, an tairgeora nó an duine atá ag iarraidh go ligfí urrúis isteach chun a dtrádála ar mhargadh rialáilte, de réir Airteagal 13 de Rialachán(AE) Uimh 1286/2014, ar an gcoinníoll go gcuireann siad an méid seo a leanas ar fáil do na hinfheisteoirí lena mbaineann ina ionad: achoimre an réamheolaire faoin uainiú agus faoi na coinníollacha a leagtar amach in Airteagal, 13 agus in Airteagal 14 den Rialachán sin.

▼M2

12a. De mhaolú ar mhíreanna 3 go dtí 12 den Airteagal seo, i réamheolaire Téarnaimh de chuid AE arna dhréachtú i gcomhréir le hAirteagal 14a áireofar achoimre arna tharraingt suas i gcomhréir leis an mír seo.

Doiciméad gearr beacht a bheidh in achoimre réamheolaire Téarnaimh de chuid AE nach mbeidh níos mó ná dhá leathán leathanaigh A4 ann agus é clóite.

Ní bheidh crostagairtí do chodanna eile de réamheolaire Téarnaimh de chuid AE san achoimre ná ní ionchorprófar faisnéis de réir tagairtí ann agus is amhlaidh:

(a) a chuirfear i láthair é agus a bheidh sé leagtha amach sa dóigh is go bhfuil sé éasca a léamh, ag úsáid carachtair atá inléite ó thaobh méide de;

(b) a bheidh sé scríofa i bhfriotal agus i stíl lena bhféadfar an fhaisnéis a thuiscint go héasca, go háirithe, i bhfriotal atá soiléir, neamhtheicniúil, gonta agus sothuigthe d’infheisteoirí;

(c) a bheidh na ceithre roinn seo a leanas ann: (i) réamhrá, ina bhfuil an fhaisnéis uile dá dtagraítear i mír 5 den Airteagal seo, lena n-áirítear rabhaidh agus dáta formheasta réamheolaire Téarnaimh AE; (ii) faisnéis ríthábhachtach maidir leis an eisitheoir, lena n-áirítear, más infheidhme, tagairt shonrach nach lú ná 200 focal don tionchar gnó agus airgeadais ar an eisitheoir a bheidh ag paindéim COVID-19; (iii) faisnéis ríthábhachtach maidir leis na scaireanna, lena n-áirítear na cearta a ghabhann leis na scaireanna sin agus aon teorainneacha ar na cearta sin; (iv) faisnéis ríthábhachtach faoin tairiscint scaireanna don phobal agus/nó faoi na hurrúis a ligean isteach chun a dtrádála ar mhargadh rialáilte.

▼B

13. Déanfaidh ÚEUM dréachtchaighdeáin theicniúla a dhréachtú chun inneachar agus formáid chur i láthair na faisnéise airgeadais bunriachtanaí dá dtagraítear i bpointe (b) de mhír 6, agus na faisnéise airgeadais bunriachtanaí ábhartha dá dtagraítear i bpointe (c)(iii) de mhír 7, a shainiú, agus na cineálacha éagsúla urrús agus eisitheoirí á gcur san áireamh, agus áiritheoidh sé go mbeidh an fhaisnéis a thugtar ar aird gonta agus sothuigthe. Cuirfidh ÚEUM na dréachtchaighdeáin theicniúla rialála sin faoi bhráid an Choimisiúin faoin 21 Iúil 2018. Déantar an chumhacht a tharmligean chuig an gCoimisiún na caighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

Airteagal 8

An réamheolaire bunaidh

1. I gcás urrúis neamhchothromais lena n-áirítear barántais in aon fhoirm, féadfaidh, de rogha an eisitheora, an tairgeora nó an duine atá ag iarraidh go ligfí urrúis isteach chun a dtrádála ar mhargadh rialáilte, réamheolaire bunaidh a bheith sa réamheolaire agus is é a bheidh ann an fhaisnéis riachtanach faoin eisitheoir agus faoi na hurrúis atá á dtairiscint don phobal nó á ligean isteach chun a dtrádála ar mhargadh rialáilte.

2. Beidh an fhaisnéis seo a leanas sa réamheolaire bunaidh: (a) teimpléad dar teideal 'foirm na dtéarmaí críochnaitheacha', a bheidh le comhlánú maidir le gach eisiúint ar leith agus ina léirítear na roghanna atá ar fáil maidir leis an bhfaisnéis a bheidh le cinneadh i dtéarmaí críochnaitheacha na tairisceana; (b) seoladh an tsuímh gréasáin ar a bhfoilseofar na téarmaí críochnaitheacha.

3. I gcás réamheolaire bunaidh ina bhfuil roghanna maidir leis an bhfaisnéis a éilítear i nóta ábhartha mínithe na n-urrús, cinnfear sna téarmaí críochnaitheacha cé acu de na roghanna is infheidhme maidir leis an eisiúint aonair trí thagairt a dhéanamh do ranna ábhartha an réamheolaire bunaidh nó trí fhaisnéis den chineál sin a mhacasamhlú.

4. Léireofar na téarmaí críochnaitheacha i bhfoirm doiciméad ar leithligh nó cuirfear iad sa réamheolaire bunaidh nó in aon fhorlíonadh a bheidh ag gabháil leis. Déanfar na téarmaí críochnaitheacha a ullmhú i bhfoirm so-inanailísithe agus sothuigthe. Ní bheidh sna téarmaí críochnaitheacha ach faisnéis a bhaineann le nóta mínithe na n-urrús agus ní úsáidfear iad chun an réamheolaire bunaidh a fhorlíonadh. Beidh feidhm ag pointe (b) d'Airteagal 17 i gcásanna den sórt sin.

5. I gcás nach luaitear na téarmaí críochnaitheacha sa réamheolaire bunaidh, ná i bhforlíonadh, cuirfidh an t-eisitheoir ar fáil don phobal iad i gcomhréir leis na socruithe a leagtar amach in Airteagal 21 agus comhdóidh sé iad le húdarás inniúil an Bhallstáit baile, a luaithe is féidir a tráth a thairgeann urrúis don phobal agus, más féidir, sula gcuirfear tús leis na hurrúis a thairiscint don phobal nó a ligean isteach chun a dtrádála ar mhargadh rialáilte. Cuirfear ráiteas soiléir agus feiceálach isteach sna téarmaí críochnaitheacha á thabhairt le fios: (a) gur chun críche an Rialacháin seo a ullmhaíodh na téarmaí críochnaitheacha agus nach mór iad a léamh in éineacht leis an réamheolaire bunaidh agus an forlíonadh nó na forlíontaí a ghabhann leis d'fhonn an fhaisnéis ábhartha go léir a fháil; (b) an áit ar foilsíodh an réamheolaire bunaidh agus an forlíonadh nó na forlíontaí a ghabhann leis i gcomhréir leis na socruithe a leagtar amach in Airteagal 21; (c) go bhfuil achoimre den eisiúint ar leith i gceangal leis na téarmaí críochnaitheacha.

6. Féadfar réamheolaire bunaidh a tharraingt suas ina mbeidh doiciméad amháin nó roinnt doiciméad ar leithligh. I gcás ina ndearna an t-eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte doiciméad clárúcháin a chomhdú maidir le hurrúis neamhchothromais, nó doiciméad clárúcháin uilíoch i gcomhréir le Airteagal 9, agus, go dtograíonn sé réamheolaire bunaidh a tharraingt suas, beidh an méid seo a leanas sa réamheolaire bunaidh: (a) an fhaisnéis atá sa doiciméad clárúcháin, nó sa doiciméad clárúcháin uilíoch; (b) an fhaisnéis a bheadh i nóta ábhartha mínithe na n-urrús, dá mba ann dó, amach ó na téarmaí críochnaitheacha i gcás nach n-áirítear na téarmaí críochnaitheacha sa réamheolaire bunaidh.

7. Déanfar an fhaisnéis shonrach faoi gach urrús ar leith a dheighilt go soiléir sa réamheolaire bunaidh.

8. Ní tharraingeofar achoimre suas go dtí go mbeidh na téarmaí críochnaitheacha sa réamheolaire bunaidh, nó i bhforlíonadh, nó go gcomhdófar iad, agus is leis an eisiúint ar leithligh sin amháin a bhainfidh an achoimre sin.

9. Beidh achoimre na heisiúna ar leithligh faoi réir na gceanglas céanna leis na téarmaí críochnaitheacha, mar a leagtar amach san Airteagal seo, agus beidh sí i gceangal leo. Comhlíonfar Airteagal 7 le hachoimre na heisiúna ar leithligh agus beidh an méid seo a leanas inti: (a) an fhaisnéis bhunriachtanach sa réamheolaire bunaidh, lena n-áirítear an fhaisnéis bhunriachtanach faoin eisitheoir; (b) an fhaisnéis bhunriachtanach sna téarmaí críochnaitheacha iomchuí lena n-áirítear an fhaisnéis bhunriachtanach nár áiríodh sa réamheolaire bunaidh. I gcás ina mbaineann na téarmaí críochnaitheacha le hurrúis éagsúla nach bhfuil de dhifear eatarthu ach méid beag mionsonraí, amhail an praghas eisiúna nó an dáta aibíochta, féadfar achoimre amháin den eisiúint ar leithligh a chur i gceangal maidir leis na hurrúis sin uile, ar choinníoll go bhfuil deighilt shoiléir idir an fhaisnéis a bhaineann leis na hurrúis éagsúla.

10. Déanfar an fhaisnéis atá sa réamheolaire bunaidh, más gá, a fhorlíonadh i gcomhréir le hAirteagal 23.

11. Féadfaidh tairiscint urrús don phobal leanúint de bheith ann tar éis don réamheolaire bunaidh faoinar tionscnaíodh í dul in éag ar choinníoll go bhformheasfar agus go bhfoilseofar réamheolaire bunaidh comharba tráth nach déanaí ná lá deiridh bhailíocht an réamheolaire bunaidh reatha. Beidh rabhadh feiceálach ar an gcéad leathanach de théarmaí críochnaitheacha na tairisceana sin, rabhadh ina dtabharfar le fios lá deiridh bhailíocht an réamheolaire bunaidh reatha agus an áit a bhfoilseofar an réamheolaire bunaidh comharba. Beidh foirm na dtéarmaí críochnaitheacha as an gcéad réamheolaire bunaidh ar áireamh sa réamheolaire bunaidh comharba nó corprófar í de réir tagairtí agus déanfar tagairt do na téarmaí críochnaitheacha atá ábhartha don tairiscint atá ag leanúint de bheith ann. Beidh ceart tarraingthe siar de bhun Airteagal 23(2) infheidhme maidir le hinfheisteoirí, freisin, a d'aontaigh na hurrúis a cheannach nó suibscríobh dóibh le linn thréimhse bailíochta an réamheolaire bunaidh reatha, ach amháin i gcás inar tugadh na hurrúis dóibh cheana.

Airteagal 9

An doiciméad clárúcháin uilíoch

1. Aon eisitheoir a ligtear isteach a chuid urrús chun a dtrádála ar mhargadh rialáilte nó ar MTF, féadfaidh sé doiciméad clárúcháin a tharraingt suas gach bliain airgeadais i bhfoirm doiciméad clárúcháin uilíoch ina mbeidh tuairisc ar struchtúr, gnó, staid airgeadais, tuilleamh agus ionchais, struchtúr rialachais agus scairsheilbhe na cuideachta.

2. Aon eisitheoir a thograíonn doiciméad clárúcháin uilíoch a tharraingt suas gach bliain airgeadais, cuirfidh sé faoi bhráid údarás inniúil a Bhallstáit baile é lena fhormheas i gcomhréir leis an nós imeachta a leagtar amach in Airteagal 20(2) agus (4). Tar éis don údarás inniúil doiciméad clárúcháin uilíoch an eisitheora a fhormheas dhá bhliain airgeadais as a chéile, féadfar doiciméid clárúcháin uilíoch chomharba a chomhdú leis an údarás inniúil gan formheas a fháil roimh ré. I gcás nach n-éiríonn leis an eisitheoir, ina dhiaidh sin, doiciméad clárúcháin uilíoch a chomhdú maidir le bliain airgeadais amháin, caillfear an cead doiciméid clárúcháin uilíoch chomharba a chomhdú gan formheas a fháil roimh ré agus beidh gá gach doiciméad clárúcháin uilíoch comharba a chur faoi bhráid an údaráis inniúil lena fhormheas go dtí go gcomhlíonfar an coinníoll a leagtar amach sa dara fomhír arís. Léireoidh an t-eisitheoir san iarratas a dhéanfaidh sé chuig an údarás inniúil cibé acu atá nó nach bhfuil an doiciméad clárúcháin uilíoch á thíolacadh lena fhormheas nó lena chomhdú gan formheas a fháil roimh ré. I gcás ina n-iarrann an t-eisitheoir dá dtagraítear sa dara fomhír den mhír seo fógra faoina dhoiciméad clárúcháin uilíoch de bhun Airteagal 26, tíolacfaidh sé a dhoiciméad clárúcháin uilíoch lena fhormheas, lena n-áirítear aon leasuithe a dhéantar air a comhdaíodh roimhe sin.

3. Eisitheoirí ar fhormheas údarás inniúil, roimh an 21 Iúil 2019,dháta chur i bhfeidhm an Rialacháin seo, doiciméad clárúcháin dóibh ar a laghad dhá bhliain airgeadais as a chéile, doiciméad a tarraingíodh suas i gcomhréir le hIarscríbhinn I a ghabhann le Rialachán (CE) Uimh. 809/2004 ( 7 ) ón gCoimisiún agus a chomhdaigh doiciméad clárúcháin den sórt sin ina dhiaidh sin, i gcomhréir le hAirteagal 12(3) de Threoir 2003/71/CE, nó ar éirigh leo doiciméad clárúcháin den sórt sin a fhormheas gach bliain, beidh cead acu, ó dháta chur i bhfeidhm an Rialacháin seo, doiciméad clárúcháin uilíoch a chomhdú gan formheas a fháil roimh ré i gcomhréir leis an dara fomhír de mhír 2 den Airteagal seo ón 21 Iúil 2019.

4. A luaithe a fhormheasfar an doiciméad clárúcháin uilíoch nó a chomhdófar é gan formheas a fháil roimh ré, déanfar é, agus na leasuithe air dá dtagraítear i mír 7 agus i mír 9 den Airteagal seo, a chur ar fáil don phobal gan moill mhíchuí, i gcomhréir leis na socruithe a leagtar amach in Airteagal 21.

5. Comhlíonfar na ceanglais teanga a leagtar síos in Airteagal 27 sa doiciméad clárúcháin uilíoch.

6. Féadfar faisnéis a chorprú de réir tagairtí i ndoiciméad clárúcháin uilíoch faoi na coinníollacha a leagtar amach in Airteagal 19.

7. Tar éis doiciméad clárúcháin uilíoch a chomhdú nó a fhormheas, féadfaidh an t-eisitheoir an fhaisnéis atá ann a nuashonrú, tráth ar bith, trí leasú a ghabhann leis a chomhdú leis an údarás inniúil. Faoi réir na chéad agus an dara fomhír d’Airteagal 10(3), ní cheanglófar formheas ar chomhdú an leasaithe leis an údarás inniúil.

8. Féadfaidh an t-údarás inniúil inneachar aon doiciméid clárúcháin uilíoch a comhdaíodh gan formheas a fháil roimh ré, agus inneachar na leasuithe a rinneadh air, a athbhreithniú tráth ar bith. Is é a bheidh i gceist le hathbhreithniú an údaráis inniúil grinnscrúdú a dhéanamh ar iomláine, ar chomhsheasmhacht agus ar shothuigtheacht na faisnéise atá sa doiciméad clárúcháin uilíoch agus aon leasuithe a rinneadh air.

9. I gcás ina suíonn an t-údarás inniúil, le linn an athbhreithnithe, nach gcomhlíontar na caighdeáin a bhaineann le hiomláine, sothuigtheacht agus comhsheasmhacht leis an doiciméad clárúcháin uilíoch agus/nó go bhfuil gá le leasuithe nó le faisnéis fhorlíontach, tabharfaidh sé fógra don eisitheoir maidir leis sin. I gcás ina n-iarrann an t-údarás inniúil ar an eisitheoir leasú a dhéanamh nó faisnéis fhorlíontach a thabhairt, ní bheidh ar an eisitheoir an iarraidh sin a chur san áireamh ach sa chéad doiciméad clárúcháin uilíoch eile a chomhdófar don bhliain airgeadais ina dhiaidh sin, ach amháin más mian leis an eisitheoir an doiciméad clárúcháin uilíoch a úsáid mar chuid de réamheolaire a tíolacadh cheana lena fhormheas. Sa chás sin, comhdóidh an t-eisitheoir leasú ar an doiciméad clárúcháin uilíoch, agus déanfaidh sé sin ar a dhéanaí faoin tráth a thíolacfar an t-iarratas dá dtagraítear in Airteagal 20(6). De mhaolú ar an dara fomhír, i gcás ina dtugann an t-údarás inniúil fógra don eisitheoir go mbaineann a iarratas ar leasú a dhéanamh nó ar fhfaisnéis fhorlíontach le heasnamh nó botún bainteach nó míchruinneas substainte, ar dócha go gcuirfeadh sé an pobal amú maidir le fíricí agus imthosca atá sár-riachtanach le measúnú feasach a dhéanamh ar an eisitheoir, sa chás sin comhdóidh an t-eisitheoir leasú ar an doiciméad clárúcháin uilíoch gan moill mhíchuí. Féadfaidh an t-údarás inniúil leagan comhdhlúite den doiciméad clárúcháin uilíoch leasaithe a iarraidh ón eisitheoir, i gcás inar gá leagan comhdhlúite den chineál sin chun sothuigtheacht na faisnéise a chuirtear ar fáil sa doiciméad sin a áirithiú. Féadfaidh eisitheoir leagan comhdhlúite dá dhoiciméad clárúcháin uilíoch leasuithe a áireamh in iarscríbhinn a ghabhann leis an leasú.

10. Ní bheidh feidhm ag mhír 7 agus mhír 9 ach amháin i gcás nach bhfuil an doiciméad clárúcháin uilíoch á úsáid mar chuid den réamheolaire. I gcás ina bhfuil doiciméad clárúcháin uilíoch á úsáid mar chuid de réamheolaire, is ag Airteagal 23 maidir leis an réamheolaire a fhorlíonadh, agus ag Airteagal 23 amháin, a bheidh feidhm sa tréimhse idir tráth formheasta an réamheolaire agus dúnadh críochnaitheach na tairisceana urrús don phobal nó, de réir mar a bheidh, an tráth a chuirtear tús leis an trádáil ar mhargadh rialáilte, cibé acu is déanaí a tharlóidh.

11. Eisitheoir a chomhlíonann na coinníollacha atá leagtha amach sa chéad fhomhír nó sa dara fomhír de mhír 2 nó i mír 3 den Airteagal seo, beidh stádas eisitheora rialta aige agus beidh sé in ann leas a bhaint as an bpróiseas formheasta níos tapa a bhfuil tuairisc air i gcomhréir le hAirteagal 20(6), ar choinníoll: (a) le linn don eisitheoir gach doiciméad clárúcháin uilíoch a chomhdú nó a chur isteach lena fhormheas, go ndearbhaíonn sé i scríbhinn don údarás inniúil, chomh fada agus is eol dó, go bhfuil an fhaisnéis rialáilte go léir a raibh ceangal air a nochtadh faoi Threoir 2004/109/CE, más infheidhme, agus faoi Rialachán (AE) Uimh. 596/2014, gur cumhdaíodh í agus gur foilsíodh í i gcomhréir leis na gníomhartha sin, le 18 mí anuas nó le linn na tréimhse ónar thosaigh an oibleagáid chun faisnéis rialáilte a nochtadh, cibé tréimhse acu is giorra; agus (b) i gcás ina bhfuil athbhreithniú déanta ag an údarás inniúil amhail dá dtagraítear i mír 8, go mbeidh a dhoiciméad clárúcháin uilíoch leasaithe ag an eisitheoir i gcomhréir le mír 9. I gcás nach gcomhlíonann an t-eisitheoir aon cheann de na coinníollacha thuas, caillfidh sé stádas an eisitheora rialta.

12. I gcás ina ndéantar an doiciméad clárúcháin uilíoch a comhdaíodh leis an údarás inniúil, nó a d'fhormheas an t-údarás inniúil, a phoibliú ceithre mhí ar a laghad tar éis dheireadh na bliana airgeadais, agus go bhfuil an fhaisnéis ann a cheanglaítear a nochtadh sa tuarascáil airgeadais bhliantúil dá dtagraítear in Airteagal 4 de Threoir 2004/109/CE, sa chás sin measfar go bhfuil an oibleagáid atá ar an eisitheoir faoin Airteagal sin, a bhaineann leis an tuarascáil bhliantúil airgeadais a fhoilsiú, comhlíonta aige. I gcás ina ndéantar an doiciméad clárúcháin uilíoch, nó leasú air, a chomhdú leis an údarás inniúil nó i gcás ina ndéanann an t-údarás inniúil é a fhormheas, agus go bpoiblítear é trí mhí ar a laghad tar éis dheireadh na chéad sé mhí den bhliain airgeadais, agus go bhfuil an fhaisnéis ann a cheanglaítear a nochtadh sa tuarascáil leathbhliantúil airgeadais dá dtagraítear in Airteagal 5 de Threoir 2004/109/CE, sa chás sin measfar go bhfuil an oibleagáid atá ar an eisitheoir faoin Airteagal sin, a bhaineann leis an tuarascáil leathbhliantúil airgeadais a fhoilsiú, comhlíonta aige. Sna cásanna dá dtagraítear orthu sa chéad fhomhír agus sa dara fomhír, déanfaidh an t-eisitheoir an méid seo a leanas: (a) liosta crostagartha a chur san áireamh sa doiciméad clárúcháin uilíoch lena sainaithneofar an áit ar féidir teacht ar gach mír sa doiciméad clárúcháin uilíoch, is míreanna a cheanglaítear sna tuarascálacha bliantúla agus leathbhliantúla airgeadais; (b) an doiciméad clárúcháin uilíoch a chomhdú i gcomhréir le hAirteagal 19(1) de Threoir 2004/109/CE agus é a chur ar fáil don sásra atá ceaptha go hoifigiúil dá dtagraítear in Airteagal 21(2) den Treoir sin; (c) ráiteas freagrachta a chur sa doiciméad clárúcháin uilíoch de réir na dtéarmaí a cheanglaítear faoi phointe (c) d'Airteagal 4(2) agus pointe (c) d'Airteagal 5(2) de Threoir 2004/109/CE.

13. Ní bheidh feidhm ag mír 12 ach amháin más ionann Ballstát baile an eisitheora chun críocha an Rialacháin seo agus an Ballstát baile chun críocha Threoir 2004/109/CE, agus go gcomhlíontar na coinníollacha atá leagtha amach in Airteagal 20 de Treoir sin le teanga an doiciméid clárúcháin uilíoch.

14. Déanfaidh an Coimisiún, faoin 21 Eanáir 2019, gníomhartha tarmligthe a ghlacadh i gcomhréir le Airteagal 44 chun an Rialachán seo a fhorlíonadh trí na critéir a shonrú maidir le grinnscrúdú agus athbhreithniú ar an doiciméad clárúcháin uilíoch agus aon leasuithe a dhéantar air, agus ar na nósanna imeachta d’fhormheas, do chomhdú agus d’athbhreithniú na ndoiciméad sin mar aon leis na coinníollacha faoina bhféadfar stádas eisitheora rialta a chailleadh.

Airteagal 10

Réamheolairí ina bhfuil doiciméid ar leithligh

1. Eisitheoir a ndearna údarás inniúil a dhoiciméad clárúcháin a fhormheas cheana, ní bheidh air ach nóta mínithe na n-urrús agus an achoimre a tharraingt suas, más infheidhme, nuair a dhéantar urrúis a thairiscint don phobal nó a ligean isteach chun a dtrádála ar mhargadh rialáilte. Sa chás sin, beidh nóta mínithe na n-urrús agus an achoimre faoi réir formheas ar leith. Más rud é, ó formheasadh an doiciméad clárúcháin, go dtagann fachtóir nua tábhachtach, botún substainte nó míchruinneas substainte chun cinn maidir leis an bhfaisnéis atá sa doiciméad clárúcháin agus go bhféadfaí difear a dhéanamh do mheasúnú na n-urrús leis sin, déanfar forlíonadh ar an doiciméad clárúcháin a thíolacadh lena fhormheas faoin tráth a thíolacfar nóta mínithe na n-urrús agus an achoimre isteach, ar a dhéanaí. Ní bheidh feidhm sa chás sin ag an gceart chun glacadh a tharraingt siar i gcomhréir le hAirteagal 23(2). A luaithe a bheidh an doiciméad clárúcháin agus an forlíonadh, más infheidhme, mar aon le nóta mínithe na n-urrús agus an achoimre, a luaithe a bheidh siad sin formheasta ag an údarás inniúil is réamheolaire a bheidh iontu.

2. A luaithe a fhormheasfar é, cuirfear an doiciméad clárúcháin ar fáil don phobal, gan moill mhíchuí agus i gcomhréir leis na socruithe a leagtar amach in Airteagal 21.

3. Eisitheoir a ndearna an t-údarás inniúil a dhoiciméad clárúcháin uilíoch a fhormheas cheana, nó a rinne doiciméad clárúcháin uilíoch a chomhdú gan formheas a fháil roimh ré de bhun an dara fomhír d’Airteagal 9(2), ní bheidh air ach nóta mínithe na n-urrús agus an achoimre a tharraingt suas ar urrúis a thairiscint don phobal nó a ligean isteach chun a dtrádála ar mhargadh rialáilte. I gcás inar formheasadh an doiciméad clárúcháin uilíoch cheana féin, beidh faoi réir formheas ar leith nóta mínithe na n-urrús, an achoimre agus na leasuithe uile ar an doiciméad clárúcháin uilíoch a comhdaíodh ó formheasadh an doiciméad clárúcháin uilíoch. I gcás inar chomhdaigh an t-eisitheoir doiciméad clárúcháin uilíoch gan formheas a fháil roimh ré, beidh iomlán na ndoiciméad, lena n-áirítear na leasuithe ar an doiciméad clárúcháin uilíoch, faoi réir formheasa, ainneoin gur doiciméid ar leithligh atá sna doiciméid sin. A luaithe a bheidh an doiciméad clárúcháin uilíoch, arna leasú i gcomhréir le hAirteagal 9(7) nó (9), mar aon le nóta mínithe na n-urrús agus an achoimre, a luaithe a bheidh siad sin formheasta ag an údarás inniúil is réamheolaire a bheidh iontu.

Airteagal 11

Freagracht a ghabhann le réamheolaire

1. Áiritheoidh na Ballstáit gur ar an eisitheoir, ar a laghad, nó ar a chomhlachtaí riaracháin, bainistíochta nó maoirseachta, ar an tairgeoir, ar an duine atá ag iarraidh go ligfí urrúis isteach chun a dtrádála ar mhargadh rialáilte nó ar an ráthóir, de réir mar is amhlaidh, a bheidh an fhreagracht as an bhfaisnéis a thugtar i réamheolaire, agus aon fhorlíonadh a ghabhann leis. Aithneofar go soiléir sa réamheolaire na daoine atá freagrach as an réamheolaire, agus aon fhorlíonadh a ghabhann leis, agus déanfar sin trína n-ainmneacha agus a bhfeidhmeanna a lua, nó i gcás daoine dlítheanacha trína n-oifigí cláraithe a lua, agus chomh maith leis sin trí dhearbhuithe uathu á rá go bhfuil, chomh fada lena n-eolas, an fhaisnéis atá sa réamheolaire i gcomhréir leis na fíricí agus nach bhfuil aon easnamh sa réamheolaire a d'fhéadfadh difear a dhéanamh dá bhrí.

2. Áiritheoidh na Ballstáit go mbeidh feidhm ag a ndlíthe, a rialacháin agus a bhforálacha riaracháin i leith dliteanas sibhialta maidir leis na daoine sin atá freagrach as an bhfaisnéis a thugtar sa réamheolaire. Mar sin féin, áiritheoidh na Ballstáit nach gceanglófar aon dliteanas sibhialta ar aon duine ar bhonn na hachoimre amháin de bhun Airteagal 7 nó na hachoimre sonraí ar réamheolaire fáis de chuid AE de bhun an dara fomhír d’Airteagal 15(1), lena n-áirítear aon aistriú di, ach amháin: (a) má tá sí míthreorach, míchruinn nó neamhréireach nuair a léitear in éineacht le codanna eile den réamheolaire í, nó (b) mura dtugtar, nuair a léitear in éineacht le codanna eile den réamheolaire í, faisnéis bhunriachtanach inti chun cabhrú le hinfheisteoirí agus é á bhreithniú acu ar cheart dóibh infheistiú sna hurrúis sin.

3. Ní bheidh na daoine dá dtagraítear i mír 1 freagrach as an bhfaisnéis a thugtar i ndoiciméad clárúcháin ná i ndoiciméad clárúcháin uilíoch, ach amháin i gcásanna ina bhfuil an doiciméad clárúcháin nó an doiciméad clárúcháin uilíoch á úsáid mar chuid de réamheolaire formheasta. Beidh feidhm ag an gcéád fhomhír sin gan dochar d'Airteagal 4 agus d'Airteagal 5 de Threoir 2004/109/CE i gcás ina gcuirtear an fhaisnéis faoi na hAirteagail sin san áireamh i ndoiciméad clárúcháin uilíoch.

Airteagal 12

Bailíocht réamheolaire, doiciméid clárúcháin agus doiciméid clárúcháin uilíoch

1. Beidh réamheolaire, is cuma an bhfuil doiciméad amháin nó doiciméid ar leithligh ann, bailí go ceann 12 mhí tar éis a fhormheasa maidir le hurrúis a thairiscint don phobal nó a ligean isteach chun a dtrádála ar mhargadh rialáilte, ar choinníoll go bhfuil aon fhorlíonadh a cheanglaítear de bhun Airteagal 23 ag dul leis. I gcás ina bhfuil doiciméid ar leithligh i réamheolaire, cuirfear tús leis an tréimhse bailíochta tráth formheasa nóta mínithe na n-urrús.

2. Beidh doiciméad clárúcháin a formheasadh roimhe sin bailí lena úsáid mar chuid de réamheolaire go ceann 12 mhí tar éis an fhormheasa. Má thagann deireadh le bailíocht doiciméid clárúcháin den sórt sin, ní dhéanfaidh sé difear do bhailíocht réamheolaire ar cuid de é.

3. Beidh doiciméad clárúcháin uilíoch bailí lena úsáid mar chuid de réamheolaire go ceann 12 mhí tar éis a fhormheasta amhail dá dtagraítear sa chéad fhomhír d’Airteagal 9(2) nó tar éis a chomhdaithe amhail dá dtagraítear sa dara fomhír d’Airteagal 9(2). Má thagann deireadh le bailíocht doiciméid clárúcháin uilíoch den sórt sin, ní dhéanfar difear leis sin do bhailíocht réamheolaire ar cuid de é.







CAIBIDIL III

INNEACHAR AGUS FORMÁID AN RÉAMHEOLAIRE

Airteagal 13

Íosmhéid faisnéise agus formáid

1. Glacfaidh an Coimisiún gníomhartha tarmligthe, i gcomhréir le hAirteagal 44, chun an Rialachán seo a fhorlíonadh maidir le formáid an réamheolaire, an réamheolaire bunaidh agus na dtéarmaí críochnaitheacha, agus maidir leis na sceidil lena sainítear an fhaisnéis shonrach atá le tabhairt i réamheolaire, lena n-áirítear LEInna agus ISINanna, agus dúbláil faisnéise a sheachaint i gcás ina bhfuil doiciméid ar leithligh i réamheolaire. Cuirfear an méid seo a leanas san áireamh, go háirithe, agus sceidil éagsúla an réamheolaire á leagan amach: (a) na cineálacha éagsúla faisnéise faoi urrúis chothromais i gcomparáid le hurrúis neamhchothromais a bheidh de dhíth ar infheisteoirí; cur chuige comhsheasmhach a ghlacadh maidir leis an bhfaisnéis is gá a chur i réamheolaire i gcás urrúis a bhfuil réasúnaíocht eacnamaíoch den chineál céanna leo, go háirithe urrúis dhíorthacha; (b) na caíonna éagsúla le hurrúis neamhchothromais a thairiscint agus a ligean isteach chun a dtrádála ar mhargadh rialáilte agus na tréithe éagsúla a bhaineann leo; (c) an fhormáid a úsáidtear agus an fhaisnéis faoi urrúis neamhchothromais, gach cineál barántais san áireamh, is gá a chur i réamheolairí bunaidh; (d) más infheidhme, cineál poiblí an eisitheora; (e) más infheidhme, cineál sonrach ghníomhaíochtaí an eisitheora. Chun críocha phointe (b) den dara fhomhír, agus sceidil na réamheolairí éagsúla á leagan amach aige, leagfaidh an Coimisiún amach ceanglais shonracha faisnéise do réamheolairí a bhaineann le hurrúis neamhchothromais a ligean isteach chun a dtrádála ar mhargadh rialáilte: (a) nach bhfuil le trádáil ach ar mhargadh rialáilte amháin, nó ar chuid shonrach de, a bhféadfaidh infheisteoirí cáilithe, agus iad sin amháin, rochtain a bheith acu air chun críocha trádáil sna hurrúis sin; nó (b) a bhfuil ainmníocht EUR 100 000 ar a laghad acu in aghaidh an aonaid. Beidh na ceanglais faisnéise sin iomchuí, agus riachtanais faisnéise na n-infheisteoirí lena mbaineann á gcur san áireamh.

2. Glacfaidh an Coimisiún, faoin 21 Eanáir 2019, gníomhartha tarmligthe i gcomhréir le Airteagal 44 chun an Rialachán seo a fhorlíonadh tríd an sceideal a leagan amach lena sainítear an t-íosmhéid faisnéise a bheidh le cur sa doiciméad clárúcháin uilíoch. Áiritheofar sa sceideal sin go mbeidh an fhaisnéis riachtanach uile faoin eisitheoir sa doiciméad clárúcháin uilíoch le go bhféadfar an doiciméad clárúcháin uilíoch céanna a úsáid ina dhiaidh sin chun urrúis chothromais nó urrúis neamhchothromais a thairiscint don phobal nó a ligean isteach chun a dtrádála ar mhargadh rialáilte. Maidir leis an bhfaisnéis airgeadais, an t-athbhreithniú agus na hionchais oibriúcháin agus airgeadais agus an rialachas corparáideach, déanfar na nithe sin a chur i gcomhréir, a mhéid is féidir, leis an bhfaisnéis a cheanglaítear a nochtadh sna tuarascálacha bliantúla agus leathbhliantúla airgeadais dá dtagraítear in Airteagal 4 agus in Airteagal 5 de Threoir 2004/109/CE, lena n-áirítear an tuarascáil bainistíochta agus an ráiteas rialachais chorparáidigh.

3. Beidh na gníomhartha tarmligthe dá dtagraítear i mír 1 agus mír 2 bunaithe ar na caighdeáin i réimse na faisnéise airgeadais agus neamhairgeadais arna mbunú ag eagraíochtaí idirnáisiúnta um choimisiúin urrús, go háirithe caighdeáin Eagraíocht Idirnáisiúnta um Choimisiúin Urrús (IOSCO),agus ar Iarscríbhinn I, Iarscríbhinn II agus Iarscríbhinn III a ghabhann leis an Rialachán seo.

Airteagal 14

Córas simplithe nochta le haghaidh eisiúintí tánaisteacha

1. Féadfaidh na daoine seo a leanas réamheolaire simplithe a tharraingt suas faoin gcóras simplithe nochta le haghaidh eisiúintí tánaisteacha, i gcás tairiscint urrús don phobal nó urrúis a ligean isteach chun a dtrádála ar mhargadh rialáilte: (a) eisitheoirí ar ligeadh urrúis dá gcuid isteach chun a dtrádála go leanúnach ar feadh ar a laghad na 18 mí roimhe sin ar mhargadh rialáilte nó ar mhargadh fáis FBManna agus a eisíonn urrúis atá idirmhalartach le hurrúis a eisíodh cheana; ▼M1 (b) gan dochar d’Airteagal 1(5), eisitheoirí ar ligeadh urrúis chothromais dá gcuid isteach chun a dtrádála ar mhargadh rialáilte nó ar mhargadh fáis FBM go leanúnach ar feadh ar a laghad 18 mí roimhe sin agus a eisíonn urrúis neamhchothromais nó urrúis a thugann rochtain ar urrúis chothromais atá idirmhalartach leis na hurrúis chothromais atá cheana ag an eisitheoir agus a ligeadh isteach cheana féin chun a dtrádála; ▼B (c) eisitheoirí urrús, ar ligeadh na hurrúis sin isteach chun a dtrádála go leanúnach ar feadh ar a laghad na 18 mí roimhe sin ar mhargadh rialáilte nó ar mhargadh fáis FBManna; ▼M1 (d) eisitheoirí ar tairgeadh a n‐urrúis don phobal agus ar ligeadh a n‐urrúis isteach chun a dtrádála ar mhargadh fáis FBM go leanúnach ar feadh dhá bhliain ar a laghad, agus a rinne na hoibleagáidí tuairiscithe agus nochta a chomhlíonadh go hiomlán le linn na tréimhse iomláine ar ligeadh isteach chun a dtrádála iad lena linn, agus a lorgaíonn go ligfí isteach chun a dtrádála ar mhargadh rialáilte urrúis atá idirmhalartach le hurrúis a eisíodh roimhe sin. ▼B Is é a bheidh sa réamheolaire simplithe achoimre i gcomhréir le hAirteagal 7, doiciméad sonrach clárúcháin is féidir leis na daoine dá dtagraítear sna pointí (a), (b) nó (c) sa chéad fomhír den mhír seo agus a úsáid agus nóta mínithe urrús ar leith is féidir leis na daoine dá dtagraítear sna pointí (a) agus (c) den chéad fhomhír a úsáid.

2. De mhaolú ar Airteagal 6(1), agus gan dochar d'Airteagal 18(1), beidh sa réamheolaire simplithe an fhaisnéis ábhartha laghdaithe atá riachtanach le go mbeidh infheisteoirí in ann an méid a leanas a thuiscint: (a) ionchais an eisitheora agus na hathruithe móra a tháinig ar ghnó agus ar staid airgeadais an eisitheora agus an ráthóra ó dheireadh na bliana airgeadais deireanaí, más ann dóibh: (b) na cearta a théann leis na hurrúis; (c) na cúiseanna atá leis an eisiúint agus an tionchar a bheidh aige ar an eisitheoir, lena n-áirítear ar a struchtúr foriomlán caipitil, agus an úsáid a bhaintear as na fáltais. Déanfar an fhaisnéis atá sa réamheolaire simplithe a scríobh agus a chur i láthair i bhfoirm atá éasca a anailísiú, gonta agus sothuigthe agus cabhróidh sí le hinfheisteoirí cinneadh infheistíochta feasach a dhéanamh. Cuirfear san áireamh freisin an fhaisnéis rialáilte a cuireadh in iúl don phobal de bhun Treoir 2004/109/CE, i gcás inarb infheidhme, agus de bhun Rialachán (AE) Uimh. 596/2014. ►M1 I gcás na n‐eisitheoirí sin dá dtagraítear i bpointe (d) den chéad fhomhír de mhír 1 den Airteagal seo, a gceanglófar orthu cuntais chomhdhlúite a ullmhú i gcomhréir le Treoir 2013/34/AE ó Pharlaimint na hEorpa agus ón gComhairle ( 8 ) tar éis ligean isteach dá gcuid urrúis chun trádála ar mhargadh rialáilte, déanfaidh siad an fhaisnéis airgeadais is déanaí dá gcuid a thiomsú de bhun phointe (a) den dara fomhír de mhír 3 den Airteagal seo, ina mbeidh faisnéis chomparáideach i leith na bliana roimhe sin atá san áireamh sa réamheolaire simplithe, i gcomhréir leis na Caighdeáin Idirnáisiúnta um Thuairisciú Airgeadais dá dtagraítear i Rialachán (CE) Uimh. 1606/2002 ó Pharlaimint na hEorpa agus ón gComhairle ( 9 ). ◄ ▼M1 I gcás na n‐eisitheoirí sin dá dtagraítear i bpointe (d) den chéad fhomhír de mhír 1 den Airteagal seo, nach gceanglófar orthu cuntais chomhdhlúite a ullmhú i gcomhréir le Treoir 2013/34/AE tar éis ligean isteach dá gcuid urrúis chun trádála ar mhargadh rialáilte, déanfaidh siad a shonrú an fhaisnéis airgeadais is déanaí dá gcuid de bhun phointe (a) den dara fomhír de mhír 3 den Airteagal seo, ina mbeidh faisnéis chomparáideach i leith na bliana roimhe sin atá san áireamh sa réamheolaire simplithe, i gcomhréir le dlí náisiúnta an Bhallstáit ina bhfuil an t‐eisitheoir ionchorpraithe. I gcás na n‐eisitheoirí tríú tír ar ligeadh a n‐urrúis isteach chun a dtrádála ar mhargadh fáis FBM, déanfar an fhaisnéis airgeadais is déanaí dá gcuid a thiomsú de bhun phointe (a) den dara fomhír de mhír 3 den Airteagal seo, ina mbeadh faisnéis chomparáideach i leith na bliana roimhe sin atá san áireamh sa réamheolaire simplithe, a shonrú i gcomhréir lena gcaighdeán cuntasaíochta náisiúnta, ar choinníoll go bhfuil na caighdeáin sin coibhéiseach le Rialachán (CE) Uimh. 1606/2002. Mura bhfuil na caighdeáin chuntasaíochta náisiúnta sin coibhéiseach leis na Caighdeáin Idirnáisiúnta um Thuairisciú Airgeadais déanfar an fhaisnéis airgeadais a athlua de bhun Rialachán (CE) Uimh. 1606/2002. ▼B

3. Déanfaidh an Coimisiún, faoin 21 Eanáir 2019, gníomhartha tarmligthe a ghlacadh i gcomhréir le hAirteagal 44 chun an Rialachán seo a fhorlíonadh trí na sceidil a leagan amach ina bhfuil an fhaisnéis laghdaithe a shonrú is gá a chur faoin gcóras simplithe nochta dá dtagraítear i mír 1. Áireofar an méid seo a leanas go háirithe sna sceidil (a) An fhaisnéis bhliantúil agus leathbhliantúil airgeadais a foilsíodh sna 12 mhí roimh don réamheolaire a bheith formheasta; (b) i gcás inarb infheidhme, réamhfhaisnéisí agus meastacháin bhrabúis; (c) achoimre bheacht na faisnéise ábhartha a nochtadh faoi Rialachán (AE) Uimh. 596/2014 le linn na 12 mhí roimh don réamheolaire a bheith formheasta; (d) fachtóirí priacail; ▼M1 (e) i gcás urrúis chothromais, lena n‐áirítear urrúis a thugann rochtain ar urrúis chothromais, ráiteas an chaipitil oibre, an ráiteas caipitlithe agus fiachais, nochtadh coinbhleachtaí ábhartha leasa agus idirbhearta le páirtithe bainteacha, mór-scairshealbhóirí agus, i gcás inarb infheidhme, faisnéis airgeadais pro-forma. ▼B Agus an fhaisnéis laghdaithe atá le cur faoin gcóras nochta simplithe á sonrú ag an gCoimisiún, cuirfidh sé san áireamh an gá le tiomsú-airgid a éascú ar na margaí caipitil agus, an tábhacht a bhaineann le costas an chaipitil a laghdú. Chun ualaí neamhriachtanacha a sheachaint d’eisitheoirí, nuair a bheidh an fhaisnéis laghdaithe á sonrú ag an gCoimisiún, cuirfidh sé san áireamh freisin an fhaisnéis a cheanglaítear cheana féin ar eisitheoir a nochtadh faoi Threoir 2004/109/CE, i gcás inarb infheidhme, agus Rialachán (AE) Uimh. 596/2014. Déanfaidh an Coimisiún an fhaisnéis a chalabrú freisin ionas go ndírítear ar an bhfaisnéis atá ábhartha le haghaidh eisiúintí tánaisteacha agus ionas go mbeidh sí comhréireach.

▼M2

Airteagal 14a

Réamheolaire Téarnaimh AE

1. Féadfaidh na daoine seo a leanas réamheolaire Téarnaimh AE a dhréachtú faoin gcóras nochta simplithe a leagtar amach san Airteagal seo i gcás go ndéantar tairiscint ar scaireanna don phobal nó go ligtear isteach scaireanna chun a dtrádála ar mhargadh rialáilte: (a) eisitheoirí ar ligeadh scaireanna dá gcuid isteach chun a dtrádála go leanúnach ar feadh ar a laghad na 18 mí roimhe sin ar mhargadh rialáilte agus a eisíonn scaireanna atá idirmhalartach le scaireanna a eisíodh cheana; (b) eisitheoirí a ndearnadh a gcuid scaireanna a thrádáil cheana ar mhargadh fáis FBManna go leanúnach ar feadh ar a laghad na 18 mí roimhe sin, ar choinníoll gur foilsíodh réamheolaire chun na scaireanna sin a thairiscint, agus a eisíonn scaireanna atá idirmhalartach le scaireanna a eisíodh cheana. (c) tairgeoirí scaireanna ar ligeadh isteach iad chun a dtrádála go leanúnach le 18 mí anuas ar a laghad ar mhargadh rialáilte nó ar mhargadh fáis FBManna.

Ní fhéadfaidh eisitheoirí réamheolaire Téarnaimh de chuid AE a dhréachtú ach amháin ar choinníoll gurb é atá i líon na scaireanna a bheartaítear a thairiscint, mar aon le líon na scaireanna a tairgeadh cheana trí réamheolaire Téarnaimh de chuid AE thar thréimhse 12 mhí, más ann, nach mó ná 150 % de líon na scaireanna a ligeadh isteach cheana féin chun a dtrádála ar mhargadh rialáilte nó ar mhargadh fáis FBManna, de réir mar a bheidh, ar dháta formheasta réamheolaire Téarnaimh AE.

Is ar dháta formheasta réamheolaire Téarnaimh AE a thosóidh an tréimhse 12 mhí dá dtagraítear sa dara fomhír.

2. De mhaolú ar Airteagal 6(1), agus gan dochar d’Airteagal 18(1), beidh i réamheolaire Téarnaimh AE an fhaisnéis ábhartha laghdaithe atá riachtanach chun go mbeidh infheisteoirí in ann an méid a leanas a thuiscint: (a) ionchais agus feidhmíocht airgeadais an eisitheora agus na hathruithe móra a tháinig ar staid airgeadais agus ghnó an eisitheora ó dheireadh na bliana airgeadais deireanaí, más ann dóibh, chomh maith lena straitéis agus a chuspóirí gnó airgeadais agus neamhairgeadais fadtéarmacha, lena n-áirítear, más infheidhme, tagairt shonrach nach lú ná 400 focal do thionchar gnó agus airgeadais phaindéim COVID-19 ar an eisitheoir agus tionchar na paindéime sin a mheastar a bheidh ann amach anseo; (b) an fhaisnéis bhunriachtanach maidir leis na scaireanna, lena n-áirítear na cearta a ghabhann leis na scaireanna, agus aon teorainneacha leis na cearta sin, na cúiseanna leis an eisiúint agus an tionchar atá aici ar an eisitheoir, lena n-áirítear ar struchtúr caipitil foriomlán an eisitheora, chomh maith le nochtadh caipitlithe agus féichiúnais, ráiteas caipitil oibre, agus úsáid na bhfáltas.

3. Déanfar an fhaisnéis atá i réamheolaire Téarnaimh AE a scríobh agus a chur i láthair i bhfoirm atá éasca a anailísiú, gonta agus sothuigthe agus cuirfidh sí ar chumas infheisteoirí, go háirithe infheisteoirí miondíola, cinneadh infheistíochta eolasach a dhéanamh, agus, an fhaisnéis rialáilte a nochtadh cheana don phobal de bhun Threoir 2004/109/CE, i gcás inarb infheidhme, Rialachán (AE) Uimh. 596/2014, agus, i gcás inarb infheidhme, an fhaisnéis dá dtagraítear i Rialachán Tarmligthe an Choimisiúin (AE) 2017/565 ( 10 ), á cur san áireamh.

4. Déanfar réamheolaire Téarnaimh an Aontais a dhréachtú mar dhoiciméad aonair ina mbeidh an t-íosmhéid faisnéise leagtha amach in Iarscríbhinn Va. Beidh fad uasta 30 leathán leathanaigh A4 aige nuair a chuirtear i gcló é agus cuirfear i láthair é agus beidh sé leagtha amach sa dóigh is go bhfuil sé éasca a léamh, ag úsáid carachtair atá inléite ó thaobh méide de.

5. Ní chuirfear san áireamh an achoimre ná an fhaisnéis arna hionchorprú de réir tagairtí i gcomhréir le hAirteagal 19 a mhéid a bhaineann leis an bhfad uasta dá dtagraítear i mír 4 den Airteagal seo.

6. Féadfaidh eisitheoirí an t-ord ina leagtar amach an fhaisnéis atá leagtha amach in Iarscríbhinn Va i réamheolaire Téarnaimh an Aontais a chinneadh.

▼B

Airteagal 15

Réamheolaire Fáis de chuid AE

1. Féadfaidh na daoine seo a leanas réamheolaire Fáis de chuid AE a tharraingt suas faoin gcóras nochta comhréireach a leagtar amach san Airteagal seo i gcás tairiscint urrús don phobal, ar choinníoll nach bhfuil aon urrúis acu a ligeadh isteach chun a dtrádála ar mhargadh rialáilte: (a) FBManna; (b) eisitheoirí, nach FBManna iad, a bhfuil nó a mbeidh a n-urrúis á dtrádáil ar mhargadh fáis FBManna, ar choinníoll go raibh meánchaipitiliú margaidh ar lú é ná EUR 500 000 000 ag na heisitheoirí sin ar bhonn luachanna dheireadh na bliana do na trí bliana féilire roimhe sin; (c) eisitheoirí, cé is moite díobh siúd dá dtagraíteari bpointe (a) agus i bpointe (b), i gcás nach mó ná EUR 20 000 000 an tairiscint iomlán urrús don phobal san Aontas arna ríomh thar thréimhse 12 mhí, agus ar choinníoll nach bhfuil aon urrúis de chuid na n-eisitheoirí sin á dtrádáil ar MTF agus nach mó ná 499 meánlíon a bhfostaithe i rith na bliana airgeadais roimhe sin; ▼M1 (ca) eisitheoirí, nach eisitheoirí FBManna iad, a bheidh ag tairiscint scaireanna don phobal agus ag iarraidh ag an am céanna go ligfí na scaireanna sin isteach chun a dtrádála ar mhargadh fáis FBM, ar an gcoinníoll nach bhfuil scaireanna ag na heisitheoirí sin acu a ligeadh isteach cheana féin chun a dtrádála ar an margadh fáis FBM, agus gur lú ná EUR 200 000 000 comhluach an dá ítim seo a leanas: (i) praghas na tairisceana deiridh nó an praghas uasta sa chás dá dtagraítear i bpointe (b)(i) d’Airteagal 17(1); (ii) an líon iomlán scaireanna atá amuigh díreach tar éis na tairisceana scaireanna don phobal, arna ríomh bunaithe ar bhonn líon na scaireanna a thairgtear don phobal nó, sa chás dá dtagraítear i bpointe (b)(i) d’Airteagal 17(1), ar bhonn líon uasta na scaireanna a thairgtear don phobal; ▼B (d) tairgeoirí urrúis arna n-eisiúint ag eisitheoirí dá dtagraítear i bpointí (a) agus (b). Réamheolaire fáis de chuid an Aontais Eorpaigh faoin gcóras nochta comhréirigh doiciméad atá ann a mbeidh formáid chaighdeánaithe aige, é scríofa i bhfriotal simplí agus éasca d’eisitheoirí a chomhlíonadh. Beidh achoimre shonrach bunaithe ar Airteagal 7 ann, doiciméad sonrach clárúcháin agus nóta urrús ar leith. Cuirfear an fhaisnéis sa réamheolaire fáis de chuid an Aontais Eorpaigh i láthair san ord caighdeánaithe i gcomhréir leis an ngníomh tarmligthe dá dtagraítear i mír 2.

2. Déanfaidh an Coimisiún, faoin 21 Eanáir 2019, gníomhartha tarmligthe a ghlacadh i gcomhréir le hAirteagal 44 chun an Rialachán seo a fhorlíonadh trí shonrú a dhéanamh ar inneachar laghdaithe, agus an fhormáid chaighdeánaithe agus ord caighdeánaithe an réamheolaire Fáis de chuid AE, mar aon le hinneachar laghdaithe agus an fhormáid chaighdeánaithe na hachoimre sonraí. Leis an achoimre shonrach, ní chuirfear aon ualach breise nó costais bhreise ar eisitheoirí sa mhéid nach mbeidh ag teastáil lena haghaidh ach an fhaisnéis ábhartha atá sna réamheolairí Fáis de chuid AE cheana féin. Agus formáid chaighdeánaithe na hachoimre sonraí á sonrú ag an gCoimisiún, déanfaidh sé na ceanglais a chalabrú le háirithiú gur giorra í ná an achoimre dá bhforáiltear in Airteagal 7. Agus inneachar laghdaithe, formáid chaighdeánaithe agus ord caighdeánaithe an réamheolaire Fáis de chuid AE á sonrú ag an gCoimisiún, déanfaidh sé na ceanglais a chalabrú le díriú ar an méid seo a leanas: (a) an fhaisnéis atá ábhartha d’infheisteoirí agus cinneadh infheistíochta á dhéanamh acu; (b) an gá le comhréireacht idir méid na cuideachta agus an costas a bhaineann le réamheolaire a chur ar fáil. Agus é sin á dhéanamh aige, cuirfidh an Coimisiún an méid seo a leanas san áireamh: (a) an gá le háirithiú gur éadroime an réamheolaire Fáis de chuid AE ná na réamheolairí caighdeánacha ó thaobh na hualaí riaracháin agus ó thaobh an chostais do na heisitheoirí; (b) an gá atá le rochtain ar mhargaí caipitil a éascú do FBManna, costais do FBManna a íoslaghdú agus muinín na n-infheisteoirí a áirithiú agus iad ag infheistiú sna cuideachtaí sin; (c) na cineálacha éagsúla faisnéise a bhaineann le hurrúis chothromais agus le hurrúis neamhchothromais a bhfuil gá ag infheisteoirí leo. Beidh na gníomhartha tarmligthe sin bunaithe ar Iarscríbhinn IV agus Iarscríbhinn V.

Airteagal 16

Fachtóirí priacail

1. Ní luafar d'fhachtóirí priacail sa réamheolaire ach na priacail sin a bhaineann go sonrach leis an eisitheoir agus/nó leis na hurrúis agus atá ábhartha maidir le cinneadh infheistíochta feasach a dhéanamh, de réir mar a thagann sé le hinneachar an doiciméid clárúcháin agus nóta mínithe na n-urrús. Agus an réamheolaire á tharraingt suas ag an eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte déanfaidh sé ábharthacht na bhfachtóirí priacail a mheasúnú ar bhonn dhóchúlacht a dtarlaithe agus mhéid a dtionchair diúltaigh. Déanfar cur síos leordhóthanach ar gach fachtóir priacail, ina míneofar an bealach a n-imríonn sé tionchar ar an eisitheoir nó ar na hurrúis atá á dtairiscint nó á ligean chun trádála. Féadfar measúnú ar ábharthacht na bhfachtóirí priacail dá bhforáiltear sa dara fomhír a nochtadh trí mheán scála cáilíochtúil, ard, meán nó íseal. Cuirfear na fachtóirí priacail i láthair i líon teoranta catagóirí, ag brath ar a gcineál. I ngach catagóir, déanfar na fachtóirí priacail is ábhartha a lua i dtús de réir an mheasúnaithe dá bhforáiltear sa dara fomhír.

2. Áiritheofar le fachtóirí priacail freisin iad siúd a eascraíonn as leibhéal fo-ordaithe urrúis agus tionchar mhéid nó uainiú, mar a mheastar, na n-íocaíochtaí do shealbhóirí na n-urrús i gcás féimheachta, nó aon nós imeachta eile dá samhail, lena n-áirítear, i gcás inarb ábhartha, dócmhainneacht institiúide creidmheasa nó a réitigh nó a athstruchtúraithe i gcomhréir le Treoir 2014/59/AE).

3. I gcás ina mbeidh ráthaíocht ag dul leis na hurrúis, beidh na fachtóirí sonracha agus ábhartha priacail sa réamheolaire a bhaineann leis an ráthóir a mhéid atá siad ábhartha do chumas an ráthóra a chuid gealltanas a chomhlíonadh faoin ráthaíocht.

4. D’fhonn a spreagadh chun nochtadh iomchuí, dírithe a dhéanamh i ndáil le fachtóirí priacail, forbróidh ÚEUM treoirlínte chun cabhrú leis na húdaráis inniúla ina n-athbhreithniú ar shainiúlacht agus ar ábharthacht na bhfachtóirí priacail agus ar chur i láthair na bhfachtóirí priacail sna catagóirí éagsúla ag brath ar a gcineál.

5. Tá sé de chumhacht ag an gCoimisiún gníomhartha tarmligthe a ghlacadh, i gcomhréir le hAirteagal 44, chun an Rialachán seo a fhorlíonadh trí chritéir a shonrú don mheasúnú arna dhéanamh ar shainiúlacht agus ar ábharthacht na bhfachtóirí priacail agus do chur i láthair na bhfachtóirí priacail sna catagóirí éagsúla ag brath ar a nádúr.

Airteagal 17

Praghas na tairisceana deiridh agus líon na n-urrús

1. I gcás nach bhféadfar praghas na tairisceana deiridh agus/nó líon na n-urrús, cibé a shloinnfear mar líon na n-urrús nóméid comhiomlán ainmniúil atá le tairiscint don phobal a chur san áireamh sa réamheolaire: (a) féadfar glacadh an cheannaigh nó suibscríbhinn na n-urrús a tharraingt siar go ceann dhá lá oibre ar a mhéad nuair a bheidh praghas na tairisceana deiridh agus/nó líon na n-urrús a tairgtear don phobal comhdaithe; nó (b) déanfar na nithe seo a leanas a nochtadh sa réamheolaire: (i) an praghas uasta agus/nó líon uasta na n-urrús, a mhéid a bheidh siad ar fáil; nó (ii) na modhanna agus na critéir luachála agus/nó na coinníollacha a ndéanfar praghas na tairisceana deiridh a bheidh le cinneadhi gcomhréir leo agus míniú ar aon mhodhanna luachála a úsáideadh.

2. Déanfar praghas na tairisceana deiridh agus líon na n-urrús a chomhdú le húdarás inniúil an Bhallstáit baile agus chuirtear ar fáil don phobal i gcomhréir le na socruithe atá leagtha amach in hAirteagal 21(2).

Airteagal 18

Faisnéis a fhágáil amach

1. Féadfaidh údarás inniúil an Bhallstáit baile údarú a thabhairt faisnéis áirithe atá le cur sa réamheolaire, nó codanna de, a fhágáil ar lár, i gcás ina measann sé go gcomhlíontar aon cheann de na coinníollacha seo a leanas: (a) go mbeadh nochtadh na faisnéise sin in aghaidh leas an phobail; (b) go ndéanfadh nochtadh na faisnéise sin dochar tromchúiseach don eisitheoir nó don ráthóir, más ann dó, ar choinníoll nach mbeadh mar thoradh ar an bhfaisnéis sin a fhágáil ar lár gur dhócha go gcuirfí an pobal amú maidir le fíricí agus tosca atá bunriachtanach le measúnú feasach a dhéanamh ar an eisitheoir nó ar an ráthóir, más ann dó, agus ar na cearta a théann leis na hurrúis a mbaineann an réamheolaire leo; (c) nach bhfuil mórán tábhachta leis an bhfaisnéis sin maidir le tairiscint ar leith nó maidir le hurrúis a ligean isteach chun a dtrádála ar mhargadh rialáilte ar leith agus nach n-imreodh sé tionchar ar mheasúnú staid agus ionchais airgeadais an eisitheora nó an ráthóra, más ann dó. Cuirfidh an t-údarás inniúil tuarascáil faoi bhráid ÚEUM gach bliain maidir leis an bhfaisnéis a d'údaraigh ÚEUM a fhágáil ar lár.

2. Ar choinníoll go soláthraítearleordhóthanacht na faisnéise do na hinfheisteoirí, más rud é, ar bhonn eisceachtúil, go bhfuil faisnéis áirithe is gá a chur i réamheolaire, nó codanna de, mí-oiriúnach do réimse gníomhaíochta nó d'fhoirm dhlíthiúil an eisitheora nó an ráthóra, más ann dó, do na hurrúis lena mbaineann an réamheolaire, tabharfar faisnéis sa réamheolaire, nó codanna de, atá coibhéiseach leis an bhfaisnéis is gá a thabhairt, ach amháin nuair nach ann dá leithéid sin d'fhaisnéis.

3. I gcás ina bhfuil urrúis ráthaithe ag Ballstát, beidh eisitheoir, tairgeoir nó duine atá ag iarraidh go ligfí urrúis isteach chun a dtrádála ar mhargadh rialáilte, le linn dó réamheolaire a tharraingt suas i gcomhréir le hAirteagal 4, i dteideal faisnéis a bhaineann leis an mBallstát sin a fhágáil ar lár.

4. Féadfaidh ÚEUM, nó an Coimisiún i gcás ina n-iarrann sé amhlaidh, dréachtchaighdeáin theicniúla rialála a fhorbairt, chun na cásanna sin a shonrú inar féidir faisnéis a fhágáil ar lár i gcomhréir le mír 1, agus cuirfidh sé san áireamh na tuarascálacha sin a chuir údaráis inniúla faoi bhráid ÚEUM dá dtagraítear i mír 1. Déantar an chumhacht a tharmligean chuig an gCoimisiún na dréachtchaighdeáin theicniúla rialála dá dtagraítear sa chéad fhomhír a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.

Airteagal 19

Corprú de réir tagairtí

1. Féadfar faisnéis a chorprú sa réamheolaire de réir tagairtí i gcás inar foilsíodh an fhaisnéis sin go leictreonach cheana nó go bhfuil sí á foilsiú go leictreonach an tráth céanna, agus gur tarraingíodh suas í i dteanga a chomhlíonann ceanglais Airteagal 27 agus go bhfuil sí le fáil i gceann de na doiciméid seo a leanas: (a) doiciméid atá formheasta ag údarás inniúil, nó a comhdaíodh leis an údarás sin, i gcomhréir leis an Rialachán seo nó le Treoir 2003/71/CE; (b) doiciméid dá dtagraítear i bpointí (f) go (i) d’Airteagal 1(4) agus pointí (e) go (h) agus pointe (j)(v) den chéad fhomhír d'Airteagal 1(5); (c) faisnéis rialáilte; (d) faisnéis airgeadais bhliantúil agus eatramhach; (e) tuarascálacha iniúchóireachta agus ráitis airgeadais; (f) tuarascálacha bainistíochta amhail dá dtagraítear i gCaibidil 5 de Threoir 2013/34/AE ó Pharlaimint na hEorpa agus ón gComhairle ( 11 ); (g) ráitis rialachais chorparáidigh amhail dá dtagraítear in Airteagal 20 de Threoir 2013/34/AE; (h) tuarascálacha ar luach sócmhainne nó cuideachta a chinneadh; (i) tuarascálacha ar luach saothair amhail dá dtagraítear in Airteagal 9b de Threoir 2007/36/CE ó Pharlaimint na hEorpa agus ón gComhairle ( 12 ); (j) tuarascálacha bliantúla nó aon nochtadh faisnéise a cheanglaítear faoi Airteagal 22 agus Airteagal 23 de Threoir 2011/61/AE ó Pharlaimint na hEorpa agus ón gComhairle ( 13 ); (k) meamram agus airteagail chomhlachais. Is í an fhaisnéis is déanaí atá ar fáil don eisitheoir a bheidh san fhaisnéis sin. I gcás nach ndéantar ach codanna áirithe de dhoiciméad a chorprú de réir tagairtí, cuirfear ráiteas isteach sa réamheolaire á rá nach bhfuil na codanna neamhchorpraithe ábhartha don infheisteoir nó go gclúdaítear i gcuid eile den réamheolaire iad.

2. Agus faisnéis á corprú de réir tagairtí, déanfaidh na heisitheoirí, na tairgeoirí nó na daoine atá ag iarraidh go ligfí urrúis isteach chun a dtrádála ar mhargadh rialáilte a áirithiú go mbeidh teacht éasca ar an bhfaisnéis sin. Go háirithe, cuirfear liosta crostagartha isteach sa réamheolaire le go mbeidh infheisteoirí in ann míreanna sonracha faisnéise a aithint go héasca, agus beidh hipearnaisc ann chuig na doiciméid uile ina bhfuil faisnéis a corpraíodh de réir tagairtí.

3. I gcás inar féidir, déanfaidh an t-eisitheoir, an tairgeoir nó an duine atá ag iarraidh go ligfí urrúis isteach chun a dtrádála ar mhargadh rialáilte aon fhaisnéis a corpraíodh sa réamheolaire de réir tagairtí a chur isteach i bhformáid leictreonach inchuardaithe, san am céanna leis an gcéad dréacht den réamheolaire a cuireadh chuig an údarás inniúil, agus go cinnte le linn phróiseas athbhreithnithe an réamheolaire, ach amháin má rinne an t-údarás inniúil a bhfuil air an réamheolaire a fhormheas an fhaisnéis sin a fhormheas cheana nó má comhdaíodh í leis an údarás sin cheana.

4. Féadfaidh ÚEUM, nó sa chás ina n-iarrfaidh an Coimisiún amhlaidh, déanfaidh ÚEUM dréachtchaighdeáin theicniúla rialála a fhorbairt chun an liosta doiciméad a leagtar amach i mír 1 den Airteagal seo a nuashonrú trí chineálacha eile doiciméad a áireamh ann, ar doiciméid iad a cheanglaítear faoi dhlí an Aontais atá le comhdú le húdarás poiblí nó le bheith formheasta aige. Déantar an chumhacht a tharmligean chuig an gCoimisiún na dréachtchaighdeáin theicniúla rialála dá dtagraítear sa chéad fhomhír den mhír seo a ghlacadh i gcomhréir le hAirteagal 10 go hAirteagal 14 de Rialachán (AE) Uimh. 1095/2010.







CAIBIDIL IV

SOCRUITHE MAIDIR LEIS AN RÉAMHEOLAIRE A FHORMHEAS AGUS A FHOILSIÚ

Airteagal 20

An réamheolaire a ghrinnscrúdú agus a fhormheas

1. Ní dhéanfar réamheolaire a fhoilsiú ach amháin má tá sé formheasta ag an údarás ábhartha inniúil, nó má tá gach cuid de formheasta ag an údarás ábhartha inniúil i gcomhréir le hAirteagal 10.

2. Laistigh de 10 lá oibre ón dáta a chuirfear isteach an dréacht-réamheolaire, tabharfaidh an t-údarás inniúil fógra faoina chinneadh maidir le formheas an réamheolaire don eisitheoir, don tairgeoir nó don duine atá ag iarraidh go ligfí urrúis isteach chun a dtrádála ar mhargadh rialáilte. I gcás nach n-éiríonn leis an údarás inniúil cinneadh a dhéanamh maidir leis an réamheolaire laistigh de na teorainneacha ama a leagtar síos sa chéad fhomhír den mhír seo agus i mír 3 agus mír 6, ní mheasfar gur formheas ar an iarratas atá ann. Tabharfaidh an t-údarás inniúil fógra do ÚEUM go bhfuil an réamheolaire agus aon fhorlíonadh ann formheasta, a luaithe is féidir agus aon nós tráth nach déanaí ná deireadh an chéad lá oibre tar éis an fógra sin a bheith tugtha don eisitheoir, don tairgeoir nó don duine atá ag iarraidh go ligfí urrúis isteach chun a dtrádála ar mhargadh rialáilte.

3. Déanfar an teorainn ama a leagtar amach sa chéad fhomhír de mhír 2 a fhadú go 20 lá oibre i gcás ina mbaineann an tairiscint don phobal le hurrúis arna n-eisiúint ag eisitheoir nár ligeadh aon urrúis dá chuid isteach chun a dtrádála ar mhargadh rialáilte agus nár thairg urrúis don phobal cheana. Ní bheidh an teorainn ama 20 lá oibre infheidhme ach amháin maidir leis an gcéad uair a chuirtear an dréacht-réamheolaire isteach. I gcás inar gá an réamheolaire a chur isteach arís ina dhiaidh sin i gcomhréir le mír 4, beidh feidhm ag an teorainn ama a leagtar amach sa chéad fhomhír de mhír 2.

4. I gcás ina suíonn an t-údarás inniúil nach gcomhlíonann an dréacht-réamheolaire na caighdeáin iomláine, sothuigtheachta agus chomhsheasmhachta is gá chun é a fhormheas agus/nó i gcás ina bhfuil gá le hathruithe nó le faisnéis fhorlíontach: (a) tabharfaidh sé fógra don eisitheoir, don tairgeoir nó don duine atá ag iarraidh go ligfí urrúis isteach chun a dtrádála ar mhargadh rialáilte faoi sin go pras, agus ar a dhéanaí laistigh de na teorainneacha ama a leagtar amach sa chéad fhomhír de mhír 2 nó, de réir mar is infheidhme, de mhír 3, arna ríomh ón dáta a cuireadh isteach an d